[pic] | IL-KUMMISSJONI EWROPEA | Brussel 21.12.2010 KUMM(2010) 799 finali 2010/0385 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament dwar l-OKS unika) MEMORANDUM TA’ SPJEGAZZJONI 1. KUNTEST TAL-PROPOSTA - Ir-raġunijiet għall-proposta u l-għanijiet tagħha L-għan tal-proposta huwa li tallinja r-Regolament tal-Kunsill (KE) Nru 1234/2007[1] dwar l-Organizzazzjoni Komuni tas-Suq Unika mad-divrenzjar bejn is-setgħat iddelegati u dawk ta’ implimentazzjoni tal-Kummissjoni li ddaħħlu bl-Artikoli 290 u 291 tat-Trattat dwar il-Funzjonament tal-Unjoni Ewropea (it-TFUE). Barra minn hekk, għall-kompletezza, din il-proposta tinkludi l-proposti għall-emendi tar-Regolament tal-Kunsill (KE) Nru 1234/2007 li l-Kummissjoni diġà ressqet, b’mod separat, lill-Parlament Ewropew u lill-Kunsill, u b’hekk qed jitjiebu l-intelliġibbiltà u l-aċċessibbiltà tal-organizzazzjoni komuni tas-suq unika għall-partijiet kollha interessati. - Il-kuntest ġenerali Is-setgħat iddelegati u dawk ta’ implimentazzjoni L-Artikoli 290 u 291 tat-TFUE jistabbilixxu distinzjoni ċara bejn is-setgħat iddelegati lill-Kummissjoni biex tadotta atti mhux leġiżlattivi, minn naħa waħda, u s-setgħat mogħtija lill-Kummissjoni biex tadotta atti ta’ implimentazzjoni, min-naħa l-oħra: - L-Artikolu 290 tat-TFUE jippermetti lil-leġiżlatur jiddelega lill-Kummissjoni s-setgħa li tadotta atti mhux leġiżlattivi ta’ applikazzjoni ġenerali sabiex temenda jew iżżid ċerti elementi mhux essenzjali ta’ att leġiżlattiv. Fit-terminoloġija użata fit-Trattat, l-atti legali li l-Kummissjoni tadotta b’dan il-mod jissejħu “atti delegati” (l-Artikolu 290(3)). - L-Artikolu 291 tat-TFUE jeħtieġ li l-Istati Membri jadottaw il-miżuri kollha tal-liġijiet nazzjonali li huma meħtieġa sabiex jimplimentaw atti legali tal-Unjoni li jkunu jorbtu legalment. Dawk l-atti jistgħu jagħtu setgħat ta’ implimentazzjoni lill-Kummissjoni f’każijiet fejn ikunu meħtieġa kundizzjonijiet uniformi sabiex jiġu implimentati. Fit-terminoloġija użata fit-Trattat, l-atti legali li l-Kummissjoni tadotta b’dan il-mod jissejħu “atti ta’ implimentazzjoni” (l-Artikolu 291(4)). L-allinjament propost tar-Regolament (KE) Nru 1234/2007 mar-rekwiżiti l-ġodda li ġejjin mill-Artikoli 290 u 291 tat-TFUE huwa bbażat fuq kwalifikazzjoni meqjusa tas-setgħat eżistenti tal-Kummissjoni skont ir-Regolament (KE) Nru 1234/2007 bħala “setgħat iddelegati” u “setgħat ta’ implimentazzjoni”, li saret fl-isfond tal-miżuri ta’ implimentazzjoni adottati mill-Kummissjoni fuq il-bażi tas-setgħat attwali tagħha. Wara dan l-eżerċizzju, tħejja abbozz ta’ proposta għar-reviżjoni tar-Regolament (KE) Nru 1234/2007. Dan il-proġett jagħti lil-Leġiżlatur is-setgħa li jiddefinixxi l-punti essenzjali tal-organizzazzjoni komuni tas-swieq agrikoli. Il-linji gwida ġenerali tal-organizzazzjoni komuni tas-suq u l-prinċipji ġenerali li fuqhom tissejjes huma stabbiliti mil-Leġiżlatur. Pereżempju, l-għanijiet tal-miżuri ta’ intervent fis-suq, tas-sistema ta’ limiti tal-produzzjoni u tal-iskemi tal-għajnuna huma stabbiliti mil-Leġiżlatur. Bl-istess mod, il-Leġiżlatur jistabbilixxi l-prinċipju li tiġi stabbilita sistema ta’ liċenzji tal-importazzjoni u tal-esportazzjoni, l-elementi ewlenin tar-regoli marbutin mat-tqegħid fis-suq u mal-produzzjoni u l-prinċipju li jiġu applikati sanzjonijiet, tnaqqis u esklużjonijiet. Il-Leġiżlatur jipprovdi wkoll l-eżistenza ta’ dispożizzjonijiet speċifiċi għal setturi individwali. Skont l-Artikolu 290 tat-TFUE, il-Leġiżlatur jagħti lill-Kummissjoni s-setgħa li tikkompleta jew li temenda ċerti elementi mhux essenzjali tal-iskema tiegħu. Għaldaqstant, att delegat tal-Kummissjoni jista’ jistabbilixxi l-elementi addizzjonali li huma meħtieġa għat-tħaddim tajjeb tal-organizzazzjoni komuni tas-suq stabbilita mil-Leġiżlatur. Pereżempju, il-Kummissjoni għandha tadotta atti delegati sabiex tistabbilixxi l-kundizzjonijiet għall-operaturi biex jieħdu sehem fi skema, l-obbligi li jiġu mill-ħruġ ta’ liċenzja u, jekk ikun meħtieġ skont il-qagħda ekonomika, jekk ikunx hemm bżonn tingħata garanzija għall-ħruġ tal-liċenzji. Bl-istess mod, il-Leġiżlatur jiddelega lill-Kummissjoni s-setgħa li tadotta miżuri sabiex tistabbilixxi l-kriterji tal-eliġibbiltà għall-prodotti f’dak li għandu x’jaqsam mal-intervent fis-suq. Barra minn hekk, il-Kummissjoni tista’ tadotta atti delegati dwar id-definizzjonijiet. Skont l-Artikolu 291 tat-TFUE, l-Istati Membri huma responsabbli għall-implimentazzjoni tal-iskema stabbilita mil-Leġiżlatur. Madankollu, jeħtieġ li tkun żgurata implimentazzjoni uniformi tal-iskema fl-Istati Membri. Għalhekk, il-Leġiżlatur jagħti lill-Kummissjoni setgħat ta’ implimentazzjoni, skont l-Artikolu 291(2) tat-TFUE, f’dak li għandu x’jaqsam mal-kundizzjonijiet uniformi għall-implimentazzjoni tal-organizzazzjoni komuni tas-suq u l-qafas ġenerali tal-kontrolli li għandhom jimplimentaw l-Istati Membri. Is-setgħat tal-Kunsill skont l-Artikolu 43(3) tat-TFUE L-Artikolu 43(3) tat-TFUE jgħid li “Il-Kunsill, fuq proposta tal-Kummissjoni, għandu jadotta l-miżuri dwar l-iffissar tal-prezzijiet, l-imposti, l-għajnuna u l-limitazzjonijiet kwantitattivi (…)”. Din id-dispożizzjoni hija eċċezzjoni mill-Artikolu 43(2) tat-TFUE li jeħtieġ li tintuża l-proċedura leġiżlattiva ordinarja sabiex jiġu stabbiliti “l-organizzazzjoni komuni tas-swieq agrikoli … kif ukoll id-dispożizzjonijiet l-oħra meħtieġa għall-kisba tal-objettivi tal-politika agrikola komuni”. Din is-sistema tirrifletti t-tendenza ġenerali fit-Trattat ta’ Lisbona, li għamel il-proċedura leġiżlattiva ordinarja dik bażika li tintuża biex jiġu adottati atti leġiżlattivi tal-UE. Bħala eċċezzjoni, l-Artikolu 43(3) tat-TFUE, għaldaqstant, jeħtieġ li jiġi interpretat b’mod ristrett sabiex jiżgura li l-Leġiżlatur ikun jista’ jeżerċita l-prerogattivi leġiżlattivi tiegħu skont l-Artikolu 43(2) tat-TFUE. Dawn il-prerogattivi jinkludu li l-Leġiżlatur jirregola l-elementi fundamentali tal-politika agrikola komuni u li huwa jieħu d-deċiżjonijiet politiċi li jiffurmaw l-istruttura, l-istrumenti u l-effetti tagħha. F’dan il-kuntest, il-proċedura speċifika stabbilita fl-Artikolu 43(3) tat-TFUE għandha tiġi applikata biss f’każijiet fejn kwistjoni li tissemma f’dik id-dispożizzjoni ma tkunx tifforma parti mid-deċiżjonijiet fundamementali ta’ politika riżervati għal-Leġiżlatur skont l-Artikolu 43(2) tat-TFUE. Għaldaqstant, fejn kwistjoni bħal din tkun marbuta mas-sustanza politika tad-deċiżjonijiet li għandhom jittieħdu mil-Leġiżlatur b ’ mod li ma tkunx tista ’ tinfired minn magħhom , l-Artikolu 43(3) tat-TFUE m’għandux jiġi applikat. Għaldaqstant, il-proposta hija bbażata fuq il-prinċipji li ġejjin: - il-parametri strutturali u l-elementi fundamenti tal-PAK jistgħu jiġu deċiżi biss mil-Leġiżlatur (il-Parlament Ewropew u l-Kunsill). Pereżempju, l-intervent pubbliku (inkluż qafas sabiex il-Kummissjoni tistabbilixxi ċerti prezzijiet ta’ intervent permezz ta’ proċedura ta’ sejħiet għall-offerti) u l-iskemi tal-kwoti tal-ħalib u taz-zokkor stabbiliti bir-Regolament (KE) Nru 1234/2007 għandhom jibqgħu fil-livell tal-Leġiżlatur, minħabba li dawn l-elementi huma marbutin mad-definizzjoni tal-kontenut tal-iskema stabbilita mil-Leġiżlatur u mal-limiti ta’ din l-iskema b’mod li ma jistgħux jinfirdu minn magħhom. - il-miżuri dwar l-iffissar tal-prezzijiet, tad-dazji, tal-għajnuna u tal-limiti kwantitattivi kif imsemmi fl-Artikolu 43(3), li ma jaqgħux fl-ambitu tal-Artikolu 43(2) tat-TFUE, għandhom jiġu deċiżi mill-Kunsill. Il-Kummissjoni se tressaq proposta għal Regolament ibbażat fuq l-Artikolu 43(3) tat-TFUE f’dak li għandu x’jaqsam mad-dispożizzjonijiet tal-Artikolu 21 dwar il-kundizzjonijiet għall-għajnuna obbligatorja għall-ħżin privat tal-butir, tal-Artikolu 99 dwar ir-rifużjoni tal-produzzjoni fis-settur taz-zokkor, tal-Artikoli 101 u 102 dwar għajnuna mogħtija lis-settur tal-ħalib u l-prodotti tal-ħalib, tal-Artikolu 108 dwar il-provvista ta’ prodotti tal-ħalib għall-istudenti, tal-Artikolu 155 dwar għajnuna mogħtija lis-settur tad-dud tal-ħarir, tal-Artikolu 273 dwar ir-rifużjonijiet tal-esportazzjoni u tal-Artikolu 281 dwar il-prezzijiet minimi tal-esportazzjoni għall-pjanti ħajjin. F’dak li għandu x’jaqsam ma’ dawn id-dispożizzjonijiet, ir-Regolamenti proposti se jipprevedu li l-kundizzjonijiet sabiex ikunu ffissati l-ammonti tal-għajnuna, ir-rifużjonijiet tal-esportazzjoni u l-prezzijiet minimi tal-esportazzjoni għandhom ikunu stabbiliti mill-Kunsill skont l-Artikolu 43(3) tat-TFUE u li l-ammonti tat-tali għajnuna, tat-tali rifużjonijiet u tat-tali livelli tal-prezzijiet għandhom ikunu ffissati mill-Kummissjoni permezz ta’ atti ta’ implimentazzjoni. L-Artikolu 43(3) tat-TFUE jipprovdi bażi awtonoma għall-adozzjoni ta’ atti legali mill-Kunsill. Madankollu, fl-interess taċ-ċarezza (“ à titre déclaratoire ”), f’kull waħda mid-dispożizzjonijiet tal-OKS unika kkonċernati, fejn japplika l-Artikolu 43(3) tat-TFUE, il-proposta se tirreferi biċ-ċar għal dik il-klawsola. Meta jasal iż-żmien, il-Kummissjoni se tressaq il-proposti li jeħtieġ li jsiru fir-rigward tal-Artikolu 43(3) tat-TFUE lill-Kunsill. - Id-dispożizzjonijiet eżistenti fil-qasam tal-proposta L-Artikoli 290 u 291 tat-Trattat dwar il-Funzjonament tal-Unjoni Ewropea (it-TFUE). - Il-konsistenza mal-politiki u mal-għanijiet l-oħra tal-Unjoni Mhux applikabbli. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT - Il-konsultazzjoni mal-partijiet interessati - Il-ġbir u l-użu tal-għarfien espert Ma kien hemm bżonn ta’ ebda konsultazzjoni mal-partijiet interessati u ta’ ebda-għarfien espert estern minħabba li l-proposta biex ir-Regolament tal-Kunsill (KE) Nru 1234/2007 jiġi allinjat mat-Trattat ta’ Lisbona hija kwistjoni interistituzzjonali li se tinvolvi r-Regolamenti kollha tal-Kunsill. - Il-valutazzjoni tal-impatt Ma kien hemm bżonn ta’ ebda valutazzjoni tal-impatt minħabba li l-proposta biex ir-Regolament tal-Kunsill (KE) Nru 1234/2007 jiġi allinjat mat-Trattat ta’ Lisbona hija kwistjoni interistituzzjonali li se tinvolvi r-Regolamenti kollha tal-Kunsill. 3. L-ELEMENTI LEGALI TAL-PROPOSTA - Sommarju tal-azzjoni proposta Li jiġu identifikati s-setgħat iddelegati u ta’ implimentazzjoni tal-Kummissjoni fir-Regolament tal-Kunsill (KE) Nru 1234/2007 u li tiġi stabbilita l-proċedura korrispondenti għall-adozzjoni ta’ dawn l-atti. Il-kontenut tal-proposti li ġejjin huwa integrat f’din il-proposta: (i) Riżoluzzjoni leġiżlattiva tal-Parlament Ewropew tat-23 ta’ Novembru dwar il-proposta għal Regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 1234/2007 (Regolament Waħdieni dwar l-OKS) rigward l-għajnuna mogħtija fil-qafas tal-Monopolju tal-Alkoħol tal-Ġermanja (COM(2010) 336 finali); (ii) Proposta għal Regolament tal-Parlament Ewropew u tal-Kunsill li jemenda r-Regolamenti tal-Kunsill (KE) Nru 1290/2005 u (KE) Nru 1234/2007, fir-rigward tad-distribuzzjoni ta’ prodotti tal-ikel għall-persuni l-aktar fil-bżonn fl-Unjoni (COM(2010) 486 finali); (iii) Proposta biex jiġi emendat ir-Regolament tal-Kunsill (KE) Nru 1234/2007 fir-rigward tal-istandards tal-kummerċjalizzazzjoni [ippjanar tal-aġenda 2010/AGRI/010]; (iv) Proposta biex jiġi emendat ir-Regolament tal-Kunsill (KE) Nru 1234/2007 fir-rigward tar-relazzjonijiet kuntrattwali fis-settur tal-ħalib u l-prodotti tal-ħalib [ippjanar tal-aġenda 2010/AGRI/026]. - Bażi legali L-ewwel subparagrafu tal-Artikolu 42 u l-Artikolu 43(2) tat-Trattat dwar il-Funzjonament tal-Unjoni Ewropea. - Il-prinċipju tas-sussidjarjetà Il-politika agrikola hija waħda ta’ kompetenza kondiviża bejn l-UE u l-Istati Membri. Dan ifisser li sakemm l-UE ma tagħmilx leġiżlazzjoni fis-settur, l-Istati Membri jżommu l-kompetenzi tagħhom. Din il-proposta hija limitata għall-adattament tal-Organizzazzjoni Komuni tas-Suq Unika għar-rekwiżiti l-ġodda li ddaħħlu bit-Trattat ta’ Lisbona. Għaldaqstant, l-approċċ eżistenti tal-Unjoni mhuwiex affettwat minn din il-proposta. - Il-prinċipju tal-proporzjonalità Il-proposta hija konformi mal-prinċipju tal-proporzjonalità. - L-għażla tal-istrumenti L-istrument propost: Regolament tal-Parlament Ewropew u tal-Kunsill. Mezzi oħrajn mhumiex adegwati għar-raġuni li ġejja: l-applikazzjoni diretta hija minħabba n-natura tal-PAK u r-rekwiżiti tal-ġestjoni tagħha huma karatteristika indispensabbli tal-leġiżlazzjoni dwar il-PAK. 4. IMPLIKAZZJONIJIET BAĠITARJI Din il-miżura ma tinvolvi l-ebda spejjeż addizzjonali għall-Unjoni. 5. TAGĦRIF ADDIZZJONALI - Is-simplifikazzjoni Il-proposta se ttejjeb l-intelliġibbiltà u l-aċċessibbiltà tal-organizzazzjoni komuni tas-suq unika minħabba li r-Regolament tal-Kunsill (KE) Nru 1234/2007 ġie emendat b’mod sostanzjali. 2010/0385 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament dwar l-OKS unika) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikulari l-ewwel subparagrafu tal-Artikolu 42 u l-Artikolu 43(2) tiegħu, Wara li kkunsidraw il-proposta tal-Kummissjoni Ewropea[2], Wara li l-abbozz tal-att leġiżlattiv intbagħat lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[3], Filwaqt li jaġixxu skont il-proċedura leġiżlattiva ordinarja[4], Billi: 1. Ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS)[5] ġie emendat diversi drabi. Jeħtieġ li jsiru iktar emendi minħabba d-dħul fis-seħħ tat-Trattat ta’ Lisbona, sabiex is-setgħat mogħtija lill-Parlament Ewropew u lill-Kunsill, u b’mod partikulari dawk mogħtija lill-Kummissjoni, jiġu allinjati mal-Artikoli 290 u 291 tat-Trattat dwar il-Funzjonament tal-Unjoni Ewropea (“it-Trattat”). Minħabba l-ambitu ta’ dawn l-emendi, huwa xieraq li r-Regolament (KE) Nru 1234/2007 jitħassar u li dan jinbidel b’Regolament ġdid dwar l-OKS unika. Fl-interess tas-simplifikazzjoni teknika, huwa xieraq li r-Regolament tal-Kunsill (KEE) Nru 922/72 tat-2 ta’ Mejju, 1972 li jistabbilixxi regoli ġenerali għall-għoti ta’ għajnuna fir-rigward ta’ dud tal-ħarir għas-sena ta’ tkabbir 1972/73[6] jiddaħħal f’dan ir-Regolament. Għalhekk, ir-Regolament (KEE) Nru 922/72 għandu jitħassar ukoll. 2. Minħabba l-Artikolu 43(3) tat-Trattat, il-Kunsill se jadotta miżuri dwar l-iffissar tal-prezzijiet, tad-dazji, tal-għajnuna u tal-limiti kwantitattivi. Fl-interess taċ-ċarezza, fejn japplika l-Artikolu 43(3) tat-Trattat, dan ir-Regolament għandu jirreferi biċ-ċar għall-fatt li l-miżuri se jiġu adottati mill-Kunsill abbażi ta’ dan. 3. Dan ir-Regolament għandu jkollu l-elementi bażiċi kollha tal-organizzazzjoni komuni tas-suq unika. F’ċerti każijiet, l-iffissar tal-prezzijiet, tad-dazji, tal-għajnuna u tal-limiti kwantitattivi huwa marbut ma’ dawk l-elementi bażiċi b’mod li ma jistax jinfired minn magħhom. 4. Il-Kummissjoni għandu jkollha s-setgħa li tadotta atti delegati skont l-Artikolu 290 tat-Trattat sabiex temenda jew iżżid ċerti elementi mhux essenzjali ta’ dan ir-Regolament. L-elementi li għalihom tista’ tiġi eżerċitata din is-setgħa għandhom jiġu ddefiniti, flimkien mal-kundizzjonijiet li għalihom għandha tkun suġġetta dik id-delega. 5. L-użu ta’ proċedura ta’ urġenza għandu jitħalla għal każijiet eċċezzjonali meta dan ikun meħtieġ sabiex ikun hemm reazzjoni effiċjenti u effettiva kontra t-theddid ta’ tfixkil tas-suq jew fejn ikun qed iseħħ dan it-tfixkil tas-suq. L-għażla ta’ proċedura ta’ urġenza għandha tkun iġġustifikata u l-każijiet li fihom għandha tintuża din il-proċedura għandhom ikunu speċifikati. 6. Skont l-Artikolu 291 tat-Trattat, l-Istati Membri għandhom ikunu responsabbli għall-implimentazzjoni tal-organizzazzjoni komuni ta’ swieq agrikoli (minn hawn ’il quddiem imsejħa “l-OKS”) stabbilita f’dan ir-Regolament. Sabiex tiżgura li l-OKS tkun implimentata fl-Istati Membri b’mod uniformi u biex tiġi evitata l-kompetizzjoni inġusta jew id-diskriminazzjoni bejn l-operaturi, il-Kummissjoni għandha tkun kapaċi tadotta atti ta’ implimentazzjoni skont l-Artikolu 291(2) tat-Trattat. Għalhekk, il-Kummissjoni għandha tingħata setgħat ta’ implimentazzjoni skont dik id-dispożizzjoni, b’mod partikulari f’dak li għandu x’jaqsam mal-kundizzjonijiet uniformi li fihom japplikaw il-miżuri ta’ intervent fis-suq, il-kundizzjonijiet uniformi biex jiġu implimentati l-iskemi tal-għajnuna u biex jiġu applikati regoli marbutin mat-tqegħid fis-suq u mal-produzzjoni u regoli marbutin mal-kummerċ ma’ pajjiżi terzi. Il-Kummissjoni għandha tiddefinixxi wkoll il-karatteristiċi minimi għall-kontrolli li għandhom japplikaw l-Istati Membri. 7. Barra minn hekk, sabiex tkun żgurata l-effiċjenza tal-iskemi stabbiliti mill-organizzazzjoni komuni tas-suq unika, il-Kummissjoni għandha tingħata s-setgħat meħtieġa għall-miżuri għall-ġestjoni tas-suq u għall-ħidmiet ta’ ġestjoni ta’ kuljum. Sabiex ikun żgurat it-tħaddim bla problemi tal-organizzazzjoni komuni tas-suq unika, il-Kummissjoni għandha tingħata wkoll is-setgħat li tirregola ċerti kwistjonijiet ta’ natura pjuttost teknika u li tadotta regoli dwar in-notifika, it-tagħrif u r-rappurtar, il-proċeduri u l-kriterji tekniċi marbutin mal-prodotti u mal-operaturi li huma eliġibbli għall-appoġġ għas-suq. Barra minn hekk, sabiex tiżgura t-tħaddim tajjeb tal-organizzazzjoni komuni tas-suq unika, il-Kummissjoni għandha tistabbilixxi wkoll, b’mod partikulari, d-dati, l-limiti taż-żmien, l-avvenimenti operattivi għar-rati tal-iskambju, il-perjodi rappreżentattivi u r-rati tal-imgħax, u f’dak li għandu x’jaqsam mal-iskemi tal-għajnuna, il-Kummissjoni għandu jkollha, b’mod partikulari, l-bażi legali biex tiffissa l-għajnuna u tadotta regoli dwar il-ġestjoni, il-monitoraġġ u l-evalwazzjoni tal-programmi, ir-riklamar tal-benefiċċji tal-għajnuna mħallsa u r-regoli marbutin mal-implimentazzjoni tal-pjanijiet għall-iskemi soċjali. Il-Kummissjoni għandu jkollha s-setgħa tiddefinixxi l-proċeduri marbutin mal-ħlas tal-għajnuna u mal-għotjiet tal-għajnuna bil-quddiem. 8. Barra minn hekk, sabiex jintlaħqu l-għanijiet tal-organizzazzjoni komuni tas-suq unika u jitħarsu l-prinċipji tagħha, il-Kummissjoni għandu jkollha s-setgħa tadotta regoli, inklużi regoli dwar il-ġestjoni ta’ skemi li għandhom l-għan li jillimitaw il-produzzjoni tal-ħalib, taz-zokkor u tal-inbid, spezzjonijiet u kontrolli, u hija għandu jkollha wkoll is-setgħa li tiffissa l-ammonti tal-garanziji, li tistabbilixxi r-regoli u l-proċeduri marbutin mal-irkupru ta’ ħlasijiet mhux dovuti u li tadotta r-regoli dwar il-kuntratti marbutin mal-appoġġ għas-suq. 9. Minbarra dan, fis-settur tal-inbid, il-Kummissjoni għandu jkollha wkoll is-setgħa li tiżgura li l-applikazzjonijiet għad-denominazzjonijiet tal-oriġini, għall-indikazzjonijiet ġeografiċi u għat-termini tradizzjonali jkunu jissodisfaw il-kundizzjonijiet stabbiliti f’dan ir-Regolament sabiex tkun żgurata applikazzjoni uniformi madwar l-Unjoni kollha. F’dak li għandu x’jaqsam mal-preżentazzjoni u mat-tikkettar tal-prodotti tas-settur tal-inbid, il-Kummissjoni għandha tingħata l-kompetenza li tadotta r-regoli meħtieġa kollha marbutin mal-proċeduri, man-notifiki u mal-kriterji tekniċi. 10. Sabiex ikun żgurat li jintlaħqu l-għanijiet tal-qafas leġiżlattiv stabbilit b’dan ir-Regolament, il-Kummissjoni għandu jkollha wkoll setgħat permanenti ta’ monitoraġġ marbutin ma’ ċerti attivitajiet tal-organizzazzjonijiet tal-produtturi, tal-gruppi tal-produtturi, tal-organizzazzjonijiet li jiġbru fihom diversi fergħat tas-settur u tal-organizzazzjonijiet tal-operaturi. Barra minn hekk, sabiex titħares l-istruttura ddefinita mill-organizzazzjoni komuni tas-suq unika u l-parametri essenzjali tagħha, il-Kummissjoni għandha tingħata l-kompetenza li tadotta r-regoli meħtieġa kollha marbutin ma’ miżuri eċċezzjonali tas-suq u ma’ miżuri eċċezzjonali tal-ġestjoni maħsubin biex isolvu problemi urġenti u mhux mistennija li jinqalgħu fi Stat Membru wieħed jew aktar. 11. Ħlief għal fejn jingħad biċ-ċar xort’oħra, il-Kummissjoni għandha tadotta dawk l-atti ta’ implimentazzjoni skont id-dispożizzjonijiet tar-Regolament (UE) Nru XX/XXXX tal-Parlament Ewropew u tal-Kunsill dwar [ it-titlu tar-Regolament ]. 12. Fir-rigward ta’ ċerti miżuri skont dan ir-Regolament li jeħtieġu azzjoni ta’ malajr jew li jikkonsistu biss fl-applikazzjoni ta’ dispożizzjonijiet ġenerali għal sitwazzjonijiet speċifiċi mingħajr ma jinvolvu d-diskrezzjoni, il-Kummissjoni għandu jkollha s-setgħa li tadotta atti ta’ implimentazzjoni mingħajr l-għajnuna tal-Kumitat. 13. Il-Kummissjoni għandu jkollha wkoll is-setgħa li twettaq ċerti ħidmiet amministrattivi jew ta’ ġestjoni li ma jinvolvux l-adozzjoni ta’ atti delegati jew ta’ atti ta’ implimentazzjoni. 14. Il-bidla b’Regolament ġdid dwar l-OKS unika ma għandhiex twassal għal dubji dwar id-deċiżjonijiet politiċi li ttieħdu matul is-snin fil-Politika Agrikola Komuni (minn hawn ’il quddiem imsejħa “l-PAK”). Għalhekk, l-għan ta’ dan ir-Regolament għandu jkun essenzjalment li s-setgħat mogħtija lill-Kummissjoni jinġiebu f’konformità mat-Trattat. Għalhekk, ma għandux iħassar jew ibiddel dispożizzjonijiet eżistenti li l-ġustifikazzjoni għalihom għadha valida, sakemm dawk id-dispożizzjonijiet ma jkunx għadda żmienhom, u lanqas ma għandu jipprovdi għal regoli jew miżuri ġodda. L-eċċezzjonijiet għal dan l-approċċ għandhom x’jaqsmu mad-distribuzzjoni ta’ prodotti tal-ikel lill-aktar persuni fil-bżonn fl-Unjoni, u mal-għajnuna mogħtija fil-qafas tal-monopolju tal-alkoħol tal-Ġermanja. Id-dispożizzjonijiet dwar l-istandards tal-kummerċjalizzazzjoni jirriflettu proposti magħmula fil-kuntest ta’ analiżi komprensiva tal-politika tal-kwalità. 15. Għaċ-ċereali, r-ross, iz-zokkor, l-għalf imnixxef, iż-żrieragħ, iż-żejt taż-żebbuġa u ż-żebbuġ tal-mejda, il-kittien u l-qanneb, il-frott u l-ħaxix, il-banana, il-ħalib u l-prodotti tal-ħalib u d-dud tal-ħarir għandhom jiġu stabbiliti snin tas-suq li jkunu adattati b’mod ewlieni għaċ-ċikli bijoloġiċi tal-produzzjoni ta’ kull wieħed minn dawn il-prodotti. 16. Sabiex jiġu stabbilizzati s-swieq u jkun żgurat standard ta’ għajxien ġust għall-komunità agrikola, ġiet żviluppata sistema ddifferenzjata ta’ appoġġ għall-prezzijiet għas-setturi differenti, b’mod parallel għall-introduzzjoni ta’ skemi ta’ appoġġ dirett, li tqis, minn naħa waħda, il-ħtiġijiet differenti f’kull wieħed minn dawn is-setturi u, min-naħa l-oħra, l-interdipendenza bejn is-setturi differenti. Dawn il-miżuri jieħdu l-forma ta’ intervent pubbliku jew, skont il-każ, ta’ ħlas ta’ għajnuna għall-ħżin privat ta’ prodotti tas-setturi taċ-ċereali, tar-ross, taz-zokkor, taż-żejt taż-żebbuġa u taż-żebbuġ tal-mejda, taċ-ċanga u l-vitella, tal-ħalib u l-prodotti tal-ħalib, tal-laħam tal-majjal, tal-laħam tan-nagħaġ u tal-laħam tal-mogħoż. Minħabba l-għanijiet tal-emendi sussegwenti għar-Regolament (KE) Nru 1234/2007, b’mod partikulari permezz tar-Regolament tal-Kunsill (KE) Nru 72/2009 tad-19 ta’ Jannar 2009 dwar modifiki għall-Politika Agrikola Komuni billi jemenda r-Regolamenti (KE) Nru 247/2006, (KE) Nru 320/2006, (KE) Nru 1405/2006, (KE) Nru 1234/2007, (KE) Nru 3/2008 u (KE) Nru 479/2008 u li jħassar ir-Regolamenti (KEE) Nru 1883/78, (KEE) Nru 1254/89, (KEE) Nru 2247/89, (KEE) Nru 2055/93, (KE) Nru 1868/94, (KE) Nru 2596/97, (KE) Nru 1182/2005 u (KE) Nru 315/2007[7], u fuq il-bażi tal-ġustifikazzjoni mogħtija fihom, jeħtieġ, għalhekk, li jinżammu l-miżuri ta’ appoġġ għall-prezzijiet fejn dawn huma previsti fl-istrumenti kif kienu żviluppati fl-imgħoddi, mingħajr ma ssir ebda bidla sostanzjali meta mqabbel mas-sitwazzjoni legali ta’ qabel. 17. Għall-finijiet taċ-ċarezza u tat-trasparenza, id-dispożizzjonijiet li jirregolaw dawn il-miżuri għandhom isiru suġġetti għal struttura komuni, filwaqt li tinżamm il-politika segwita f’kull settur. Għal dak il-għan, huwa xieraq li ssir distinzjoni bejn il-prezzijiet ta’ referenza u l-prezzijiet ta’ intervent. 18. L-organizzazzjonijiet komuni tas-swieq agrikoli għaċ-ċereali, għaċ-ċanga u l-vitella u għall-ħalib u l-prodotti tal-ħalib kien fihom dispożizzjonijiet skont liema l-Kunsill, huwa u jaġixxi f’konformità mal-proċedura stabbilita fl-Artikolu 37(2) tat-Trattat li jistabbilixxi l-Komunità Ewropea, kellu s-setgħa jbiddel il-livelli tal-prezzijiet. Minħabba s-sensittività tas-sistemi tal-prezzijiet, għandu jiġi ċċarat li l-possibbiltà li jinbidlu l-livelli tal-prezzijiet teżisti skont l-Artikolu 43(2) tat-Trattat fir-rigward tas-setturi kollha koperti minn dan ir-Regolament. 19. Għandhom jiġu ffissati l-prezzijiet ta’ referenza għall-kwalitajiet standard taz-zokkor abjad u taz-zokkor mhux raffinat. It-tali kwalitajiet standard għandhom ikunu kwalitajiet medji li jirrappreżentaw iz-zokkor prodott fl-Unjoni u għandhom ikunu ddefiniti fuq il-bażi ta’ kriterji wżati fin-negozju taz-zokkor. Għandu jkun possibbli wkoll li wieħed janalizza mill-ġdid il-kwalitajiet standard sabiex jitqiesu, b’mod partikulari, ir-rekwiżiti kummerċjali u l-iżviluppi fl-analiżi teknika. 20. Sabiex tkun żgurata informazzjoni affidabbli dwar il-prezzijiet tas-suq tal-Unjoni għaz-zokkor, f’dan ir-Regolament għandu jkun hemm dispożizzjoni dwar sistema ta’ rrappurtar tal-prezzijiet, li abbażi tagħha għandhom jiġu stabbiliti l-livelli tal-prezzijiet tas-suq għaz-zokkor abjad. 21. Fuq il-bażi tal-emendi li ddaħħlu bir-Regolament (KE) Nru 72/2009, is-sistema ta’ intervent għaċ-ċereali, r-ross, il-butir u t-trab tal-ħalib xkumat hija miftuħa matul ċerti perjodi tas-sena. Fir-rigward tas-settur taċ-ċanga u tal-vitella, il-ftuħ u l-għeluq tal-intervent pubbliku għandu jiddependi fuq il-livelli tal-prezzijiet tas-suq matul ċertu perjodu. 22. Il-livell tal-prezz li bih għandu jitwettaq ix-xiri b’intervent pubbliku fl-imgħoddi tnaqqas fl-organizzazzjonijiet komuni tas-swieq agrikoli għaċ-ċereali, ir-ross u ċ-ċanga u l-vitella u huwa ġie stabbilit flimkien mal-introduzzjoni tal-iskemi ta’ appoġġ dirett f’dawk is-setturi. Għalhekk, l-għajnuna skont dawk l-iskemi, minn naħa waħda, u l-prezzijiet ta’ intervent, min-naħa l-oħra, huma marbutin mill-qrib ma’ xulxin. Għall-prodotti tas-settur tal-ħalib u tal-prodotti tal-ħalib, dak il-livell tal-prezzijiet ġie stabbilit bil-ħsieb li jiġi promoss il-konsum tal-prodotti kkonċernati u li tittejjeb il-kompetittività tagħhom. Dawk id-deċiżjonijiet politiċi għadhom validi. 23. Dan ir-Regolament għandu jipprovdi għall-possibbiltà li wieħed jeħles mill-prodotti mixtrija b’intervent pubbliku. It-tali miżuri għandhom jittieħdu b’tali mod li jiġi evitat it-tfixkil fis-suq u li jkunu żgurati l-aċċess ugwali għall-oġġetti u t-trattament ugwali tax-xerrejja. 24. L-għanijiet tal-PAK kif iddefiniti fl-Artikolu 39(1) tat-Trattat jinkludu l-istabbilizzazzjoni tas-swieq kif ukoll l-iżgurar li l-provvisti jaslu għand il-konsumaturi bi prezzijiet raġonevoli. Matul is-snin, l-iskema tad-distribuzzjoni tal-ikel saret il-bażi, b’suċċess, tal-ilħiq taż-żewġ għanijiet. Hija għandha tkompli tiżgura l-għanijiet tal-PAK u tgħin biex jinkisbu l-għanijiet ta’ koeżjoni. Madankollu, r-riformi suċċessivi tal-PAK irriżultaw fi tnaqqis progressiv tal-ħażniet tal-intervent, kif ukoll tal-medda ta’ prodotti disponibbli. Minħabba f’hekk, ix-xiri fis-suq għandu jsir ukoll sors permanenti ta’ provvista għall-iskema. 25. Sabiex tkun żgurata ġestjoni baġitarja b’saħħitha u sabiex wieħed jibbenefika b’mod sħiħ mid-dimensjoni ta’ koeżjoni tal-iskema tal-Unjoni, għandu jkun hemm dispożizzjoni dwar limitu massimu fiss tal-għajnuna tal-Unjoni u dispożizzjoni biex l-Istati Membri jikkofinanzjaw il-programm tad-distribuzzjoni tal-ikel. Barra minn hekk, l-esperjenza wriet li hemm bżonn ta’ perspettiva aktar fit-tul għall-iskema. Għaldaqstant, il-Kummissjoni għandha tistabbilixxi pjanijiet ta’ tliet snin għall-implimentazzjoni tal-iskema u l-Istati Membri għandhom iħejju programmi nazzjonali għad-distribuzzjoni tal-ikel li jistabbilixxu l-għanijiet u l-prijoritajiet tagħhom għall-iskema, inklużi l-kunsiderazzjonijiet nutrittivi. Barra minn hekk, l-Istati Membri għandhom jagħmlu l-kontrolli amministrattivi u fiżiċi x-xierqa u għandhom jipprovdu penali fil-każ ta’ irregolaritajiet sabiex jiżguraw li l-pjan ta’ tliet snin jiġi implimentat skont ir-regoli applikabbli. 26. Sabiex tiżgura t-tħaddim trasparenti, koerenti u effiċjenti tal-aktar skema mċaħħda, il-Kummissjoni għandha tadotta l-proċeduri għall-adozzjoni u r-reviżjoni tal-pjanijiet ta’ tliet snin u għandha tadotta dawk il-pjanijiet u, fejn meħtieġ, ir-reviżjonijiet tagħhom. Il-Kummissjoni għandha tadotta wkoll dispożizzjonijiet dwar elementi addizzjonali li għandhom jiddaħħlu fil-pjanijiet ta’ tliet snin, regoli għall-provvista tal-prodotti, kif ukoll il-proċeduri u l-limiti taż-żmien applikabbli għall-irtirar ta’ prodotti tal-intervent, inklużi t-trasferimenti bejn l-Istati Membri, u regoli dwar il-format tal-programmi nazzjonali tad-distribuzzjoni tal-ikel u tar-rapporti annwali tal-implimentazzjoni. Barra minn hekk, sabiex ikun żgurat li l-Istati Membri jimplimentaw il-pjanijiet ta’ tliet snin b’mod uniformi, il-Kummissjoni għandha tadotta l-proċeduri għall-ħlas lura tal-ispejjeż tal-organizzazzjonijiet filantropiċi li l-Istati Membri għażlu li jqisu bħala eliġibbli, inklużi l-limiti taż-żmien u l-limiti finanzjarji, il-kundizzjonijiet marbuta mal-istedina għas-sejħiet għall-offerti u l-kundizzjonijiet applikabbli għall-prodotti tal-ikel u għall-provvista tagħhom. Barra minn hekk, għandhom jiġu adottati regoli li jistabbilixxu l-obbligi tal-Istati Membri f’dak li għandu x’jaqsam mal-kontrolli, mal-proċeduri u mal-iskadenzi għall-ħlas, mat-tnaqqis meta dawn ma jitħarsux, kif ukoll dispożizzjonijiet tal-kontabilità u l-ħidmiet li l-entitajiet nazzjonali ta’ intervent iridu jwettqu, inkluż fil-każ ta’ trasferimenti bejn l-Istati Membri. 27. Sabiex jikkontribwixxi għall-ibbilanċjar tas-suq tal-ħalib u għall-istabbilizzazzjoni tal-prezzijiet tas-suq, dan ir-Regolament jipprovdi għall-għoti ta’ għajnuna għall-ħżin privat fir-rigward ta’ ċerti prodotti tal-butir. Barra minn hekk, il-Kummissjoni għandu jkollha s-setgħa tiddeċiedi li tagħti għajnuna għall-ħżin privat għaz-zokkor abjad, għal ċerti tipi ta’ żejt taż-żebbuġa u ta’ ċerti prodotti taċ-ċanga u l-vitella, għal-laħam tal-majjal u għal-laħam tan-nagħaġ u l-laħam tal-mogħoż. 28. L-iskali tal-Unjoni għall-klassifika tal-karkassi fis-setturi taċ-ċanga u tal-vitella, tal-laħam tal-majjal, tal-laħam tan-nagħaġ u tal-laħam tal-mogħoż huwa essenzjali għall-għanijiet ta’ reġistrazzjoni tal-prezzijiet u għall-applikazzjoni tal-arranġamenti tal-intervent f’dawk is-setturi. Barra minn hekk, dan il-kejl għandu l-għan li jtejjeb it-trasparenza tas-suq. 29. Ir-restrizzjonijiet fuq il-moviment ħieles li jkunu ġejjin mill-applikazzjoni ta’ miżuri maħsubin sabiex tiġi evitata l-firxa tal-mard tal-annimali jistgħu joħolqu diffikultajiet għas-suq f’ċerti prodotti f’wieħed mill-Istati Membri jew aktar. L-esperjenza turi li tfixkil serju tas-suq bħal tnaqqis sinifikanti fil-konsum jew fil-prezzijiet jista’ jiġi attribwit għal telf ta’ fiduċja tal-konsumaturi minħabba riskji għas-saħħa pubblika jew għas-saħħa tal-annimali. 30. Il-miżuri eċċezzjonali ta’ appoġġ għas-suq għaċ-ċanga u l-vitella, għall-ħalib u l-prodotti tal-ħalib, għal-laħam tal-majjal, għal-laħam tan-nagħaġ u l-laħam tal-mogħoż, għall-bajd u għal-laħam tat-tjur għandhom ikunu marbutin direttament ma’ miżuri tas-saħħa u miżuri veterinarji adottati sabiex tiġi evitata l-firxa ta’ mard jew għandhom ikunu konsegwenza tagħhom. Dawn għandhom jittieħdu fuq talba tal-Istati Membri sabiex jiġu evitati problemi serji fis-swieq ikkonċernati. 31. Għandu jkun hemm dispożizzjoni sabiex il-Kummissjoni tkun tista’ tadotta miżuri speċjali ta’ intervent meta dan ikun meħtieġ sabiex ikun hemm reazzjoni effiċjenti u effettiva kontra t-theddid ta’ tfixkil tas-suq fis-settur taċ-ċereali u sabiex tiġi evitata l-applikazzjoni ta’ intervent pubbliku fuq skala kbira f’ċerti reġjuni tal-Unjoni fis-settur tar-ross jew sabiex jagħmel tajjeb għal nuqqasijiet tar-ross fil-fosdqa wara li jseħħu diżastri naturali. 32. Għandu jiġi ffissat prezz minimu għall-pitravi ta’ kwota li jkun jikkorrispondi għal kwalità standard li għandha tiġi ddefinita, sabiex jiġi żgurat standard ta’ għajxien ġust għal dawk li jkabbru l-pitravi u l-kannamieli fl-Unjoni. 33. Hemm bżonn ta’ strumenti speċifiċi sabiex jiġi żgurat bilanċ ġust ta’ drittijiet u obbligi bejn l-impriżi taz-zokkor u dawk li jkabbru l-pitravi. Għalhekk, għandhom jiġu stabbiliti d-dispożizzjonijiet standard li jirregolaw il-ftehimiet interprofessjonali. 34. Id-diversità tal-qagħdiet naturali, ekonomiċi u tekniċi tagħmilha diffiċli li wieħed jagħmel dispożizzjonijiet għal kundizzjonijiet ta’ xiri uniformi għall-pitravi madwar l-Unjoni kollha. Diġà jeżistu ftehimiet f’dan il-qasam bejn l-assoċjazzjonijiet ta’ dawk li jkabbru l-pitravi u l-impriżi taz-zokkor. Għalhekk, id-dispożizzjonijiet ta’ qafas għandhom jiddefinixxu biss il-garanziji minimi meħtieġa kemm minn dawk li jkabbru l-pitravi kif ukoll mill-industrija taz-zokkor sabiex jiġi żgurat it-tħaddim bla xkiel tas-suq taz-zokkor bil-possibbiltà li jsiru derogi minn xi regoli fil-kuntest ta’ ftehim fi ħdan dan il-qasam. 35. Għandu jkun hemm dispożizzjoni f’dan ir-Regolament dwar l-imposta fuq il-produzzjoni prevista fis-settur taz-zokkor bħala kontribut għall-finanzjament tal-infiq li jseħħ. 36. Sabiex jinżamm il-bilanċ strutturali tas-swieq taz-zokkor f’livell ta’ prezzijiet li jkun qrib il-prezz ta’ referenza, għandu jkun hemm dispożizzjoni dwar il-possibbiltà li wieħed jiddeċiedi li jirtira z-zokkor mis-suq għal kemm ikun meħtieġ sabiex is-suq jerġa’ jibbilanċja ruħu. 37. Fir-rigward tal-pjanti ħajjin, taċ-ċanga u l-vitella, tal-laħam tal-majjal, tal-laħam tan-nagħaġ u tal-laħam tal-mogħoż, tal-bajd u tal-laħam tat-tjur, għandha ssir dispożizzjoni dwar il-possibbiltà li wieħed jadotta ċerti miżuri sabiex jiffaċilita l-aġġustament tal-provvista għall-ħtiġijiet tas-suq. It-tali miżuri jistgħu jikkontribwixxu għall-istabbilizzazzjoni tas-swieq u għall-iżgurar ta’ standard ta’ għajxien ġust għall-komunità agrikola kkonċernata. 38. Fis-settur taz-zokkor, il-limitazzjoni kwantitattiva tal-produzzjoni kienet strument essenzjali tal-politika tas-suq. Ir-raġunijiet li fl-imgħoddi wasslu lill-Komunità biex tadotta sistemi ta’ kwoti tal-produzzjoni fis-settur taz-zokkor għadhom validi. 39. L-iskema tal-kwoti taz-zokkor skont dan ir-Regolament għandha, b’mod partikulari, żżomm l-istatus ġuridiku tal-kwoti safejn, skont il-każistika tal-Qorti tal-Ġustizzja tal-Unjoni Ewropea, is-sistema tal-kwoti tkun tikkostitwixxi mekkaniżmu biex wieħed jirregola s-suq fis-settur taz-zokkor li jkollu l-għan li jiżgura li jintlaħqu l-għanijiet ta’ interess pubbliku. 40. Dan ir-Regolament għandu jipprovdi għall-possibbiltà li wieħed jaġġusta l-kwoti taz-zokkor sabiex jirrifletti d-deċiżjonijiet tal-Istati Membri dwar l-allokazzjoni mill-ġdid tal-kwoti nazzjonali. 41. Fid-dawl tal-ħtieġa li jitħalla ċertu ammont ta’ flessibbiltà nazzjonali fir-rigward tal-aġġustament strutturali tal-industrija tal-ipproċessar u tat-tkabbir tal-pitravi u tal-kannamieli matul il-perjodu li fih il-kwoti għandhom jiġu applikati, għandu jkun hemm dispożizzjoni biex l-Istati Membri jkollhom il-possibbiltà li jitħallew jibdlu l-kwoti tal-impriżi fi ħdan ċerti limiti filwaqt li ma jillimitawx it-tħaddim tal-fond ta’ ristrutturar bħala strument. 42. Sabiex jiġi evitat li z-zokkor żejjed ifixkel is-suq taz-zokkor, il-Kummissjoni għandha tkun tista’ tipprevedi, skont ċerti kriterji, sabiex iz-zokkor żejjed, l-isoglukożju żejjed jew il-ġulepp tal-inulina żejjed jiġi ttrasferit ’il quddiem sabiex jiġi ttrattat bħala produzzjoni tal-kwota tas-sena tas-suq ta’ wara. Barra minn hekk, jekk għal ċerti kwantitajiet ma jintlaħqux il-kundizzjonijiet applikabbli, qed issir ukoll dispożizzjoni biex jiġi impost ħlas fuq l-ammont żejjed sabiex tiġi evitata l-akkumulazzjoni ta’ dawn il-kwantitajiet, li jheddu l-qagħda tas-suq. 43. Is-sistema ta’ kwoti tal-ħalib għandha tinżamm sa ma tiskadi fl-2015, inkluża l-applikazzjoni ta’ imposta fuq il-kwantitajiet ta’ ħalib miġbur jew mibjugħ għall-konsum dirett li jaqbżu ċertu livell minimu ta’ garanzija. 44. Għandha tinżamm id-distinzjoni bejn il-kunsinna u l-bejgħ dirett tal-ħalib u l-iskema għandha tkun applikata fuq il-bażi ta’ kontenut individwali tax-xaħam li jkun rappreżentattiv u ta’ kontenut tax-xaħam li jservi ta’ referenza nazzjonali. Il-bdiewa għandhom jitħallew jittrasferixxu l-kwota individwali tagħhom b’mod temporanju f’ċerti kundizzjonijiet. Barra minn hekk, għandu jinżamm il-prinċipju li meta razzett jinbiegħ, jinkera jew jiġi ttrasferit b’wirt, il-kwota korrispondenti tiġi ttrasferita lix-xerrej, lill-kerrej jew lill-werriet flimkien mal-art rilevanti, filwaqt li għandhom jinżammu l-eċċezzjonijiet għall-prinċipju li l-kwoti huma marbutin mal-irziezet sabiex jitkompla r-ristrutturar tal-produzzjoni tal-ħalib u jitjieb l-ambjent. F’konformità mad-diversi tipi ta’ trasferiment tal-kwoti u filwaqt li jintużaw kriterji oġġettivi, għandu jkun hemm dispożizzjoni dwar regoli li jawtorizzaw lill-Istati Membri jqiegħdu parti mill-kwantitajiet ittrasferiti fir-riżerva nazzjonali. 45. L-imposta fuq l-ammont żejjed li għandha titħallas fuq il-ħalib u l-prodotti l-oħra tal-ħalib għandha tiġi stabbilita f’livell dissważiv u għandha titħallas mill-Istati Membri hekk kif tinqabeż il-kwota nazzjonali. Imbagħad l-Istat Membru għandu jaqsam il-piż tal-ħlas fost il-produtturi li jkunu kkontribwixxew għall-ammont żejjed. Dawk il-produtturi għandhom ikunu responsabbli lejn l-Istat Membru għall-ħlas tal-kontribut tagħhom għall-imposta dovuta minħabba l-fatt li jkunu qabżu l-kwantità li kellhom għad-dispożizzjoni tagħhom. L-Istati Membri għandhom iħallsu lill-Fond Agrikolu Ewropew ta’ Garanzija (l-FAEG) l-imposta li tikkorrispondi għall-ammont żejjed tal-kwota nazzjonali tagħhom, imnaqqsa b’ammont b’rata fissa ta’ 1 % sabiex jitqiesu l-każijiet ta’ falliment jew in-nuqqas definittiv ta’ ħila ta’ ċerti produtturi li jagħmlu l-kontribut tagħhom għall-ħlas tal-imposta dovuta. 46. L-għan ewlieni tas-sistema tal-kwoti tal-ħalib li tnaqqas l-iżbilanċ bejn il-provvista u d-domanda fis-suq rispettiv u l-eċċessi strutturali li jirriżultaw minnu, biex b’hekk jinkiseb bilanċ aħjar fis-suq, deher li naqqas l-orjentazzjoni tas-suq għaliex għawweġ ir-risposta tal-bdiewa għas-sinjali tal-prezzijiet u evita milli jsir titjib fl-effiċjenza fis-settur billi naqqas il-pass tar-ristrutturar. Hemm dispożizzjoni dwar it-tneħħija gradwali tal-kwoti tal-prodotti tal-ħalib b’żieda annwali ta’ 1 % għal kull sena tas-suq mill-2009/2010 sal-2013/2014. Fil-kuntest tar-ristrutturar tas-settur, l-Istati Membri għandhom jitħallew jagħtu aktar għajnuna nazzjonali f’ċerti limiti sal-31 ta’ Marzu 2014. Iż-żidiet fil-kwoti, inkorporati fir-Regolament (KE) Nru 1234/2007, kif emendat mir-Regolament tal-Kunsill (KE) Nru 248/2008[8], u ż-żieda annwali ta’ 1 %, flimkien mal-bidliet l-oħra li jnaqqsu l-probabbiltà li tiġġarrab l-imposta fuq l-ammont żejjed, ifissru li l-Italja biss tkun qiegħda f’riskju li ġġarrab l-imposta fuq il-bażi tax-xejriet attwali tal-produzzjoni li kieku ż-żidiet annwali ta’ 1 % kienu applikati mill-perjodu tal-2009/2010 sal-2013/2014. Għalhekk, meta wieħed iqis ix-xejriet attwali tal-produzzjoni fl-Istati Membri kollha, iż-żieda fil-kwoti kienet mogħtija bi preċedenza lill-Italja sabiex jiġi evitat dan ir-riskju. 47. Ir-Regolament (KE) Nru 1234/2007 fih dispożizzjonijiet dwar diversi tipi ta’ skemi tal-għajnuna. L-iskema għall-għalf imnixxef u għall-kittien u l-qanneb ipprevediet għajnuniet ta’ pproċessar għal dawn is-setturi bħala mezz biex wieħed jirregola s-suq intern fir-rigward tas-setturi kkonċernati. Minħabba l-emendi li saru mir-Regolament (KE) Nru 72/2009 u skont ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003[9], l-għajnuna se tibqa’ tingħata sal-1 ta’ April 2012 għall-għalf imnixxef, u sas-sena tas-suq 2011/2012 għall-fibri twal tal-kittien, għall-fibri qosra tal-kittien u għall-fibri tal-qanneb. Is-sistema ta’ kwoti tal-lamtu tal-patata li dwarha hemm dispożizzjoni fir-Regolament (KE) Nru 1234/2007, kif emendat mir-Regolament tal-Kunsill (KE) Nru 72/2009, u l-prezz minimu relatat japplikaw biss sal-aħhar tas-sena tas-suq 2011/12. 48. Sabiex jingħata kontribut għall-ibbilanċjar tas-suq tal-ħalib u sabiex jiġu stabbilizzati l-prezzijiet tas-suq għall-ħalib u l-prodotti tal-ħalib, hemm bżonn ta’ miżuri li jżidu l-possibbiltà li wieħed jeħles mill-prodotti tal-ħalib. Dan ir-Regolament għandu jinkludi dispożizzjoni dwar l-għoti ta’ għajnuna għall-kummerċjalizzazzjoni ta’ ċerti prodotti tal-ħalib bil-għan li jintużaw b’mod speċifiku jew li jmorru f’destinazzjoni speċifika. Barra minn hekk, huwa għandu jinkludi dispożizzjoni li, sabiex jiġi stimulat il-konsum tal-ħalib mit-tfal u ż-żgħażagħ, l-Unjoni għandha tħalli parti mill-infiq li jsir għall-għoti tal-għajnuna għall-provvista tal-ħalib għall-istudenti fl-iskejjel. 49. Għandu jkun hemm dispożizzjoni dwar il-possibbiltà li wieħed jagħti rifużjoni tal-produzzjoni f’każijiet fejn, fir-rigward tal-manifattura ta’ ċerti prodotti industrijali, kimiċi jew farmaċewtiċi, jkun hemm il-ħtieġa li jittieħdu miżuri bil-għan li jkunu disponibbli ċerti prodotti taz-zokkor. 50. F’konformità mar-Regolament (KE) Nru 73/2009, il-ħlas skont l-erja għall-ħops ġie diżakkoppjat mill-1 ta’ Jannar 2010. Sabiex l-organizzazzjonijiet tal-produtturi tal-ħops ikunu jistgħu jkomplu għaddejjin bl-attivitajiet tagħhom bħal qabel, għandu jkun hemm dispożizzjoni speċifika sabiex fl-Istat Membru kkonċernat jintużaw ammonti ekwivalenti għall-istess attivitajiet. 51. Il-finanzjament tal-Unjoni, li huwa magħmul mill-perċentwali ta’ għajnuna diretta li l-Istati Membri jistgħu jżommu skont ir-Regolament (KE) Nru 73/2009, jeħtieġ li jinkoraġġixxi lill-organizzazzjonijiet tal-operaturi approvati jfasslu programmi ta’ ħidma bl-għan li jtejbu l-kwalità tal-produzzjoni taż-żejt taż-żebbuġa u taż-żebbuġ tal-mejda. F’dak il-kuntest, dan ir-Regolament għandu jkun fih dispożizzjoni biex l-appoġġ tal-Unjoni jiġi allokat skont il-prijoritajiet mogħtija lill-attivitajiet imwettqa fi ħdan il-programmi ta’ ħidma kkonċernati. 52. Dan ir-Regolament jagħmel distinzjoni bejn, minn naħa waħda, l-frott u l-ħaxix, li jinkludi l-frott u l-ħaxix għall-kummerċjalizzazzjoni u l-frott u l-ħaxix għall-ipproċessar u, min-naħa l-oħra, il-frott u l-ħaxix ipproċessat. Ir-regoli dwar l-organizzazzjonijiet tal-produtturi, il-programmi operattivi u l-appoġġ finanzjarju mill-Unjoni japplikaw biss għall-frott u l-ħaxix u għall-frott u l-ħaxix maħsub għall-ipproċessar biss. 53. L-organizzazzjonijiet tal-produtturi huma l-atturi bażiċi fir-reġim tal-frott u l-ħaxix. Quddiem konċentrazzjoni tad-domanda dejjem akbar, ir-raggruppament tal-provvista permezz ta’ dawn l-organizzazzjonijiet ikompli jkun bżonn ekonomiku sabiex tissaħħaħ il-pożizzjoni tal-produtturi fis-suq. Raggruppament bħal dan għandu jsir fuq bażi volontarja u għandu juri kemm hu utli permezz tal-ambitu u l-effikaċja tas-servizzi offruti mill-organizzazzjonijiet tal-produtturi lill-membri tagħhom. Ladarba l-organizzazjonijiet tal-produtturi jaġixxu esklużivament fl-interessi tal-membri tagħhom, huma għandhom jitqiesu li qed jaġixxu f’isem u għan-nom tal-membri tagħhom fi kwistjonijiet ekonomiċi. 54. Il-produzzjoni tal-frott u l-ħaxix mhijiex prevedibbli u l-prodotti jeħżienu. Anki ammont żejjed limitat jista’ jfixkel is-suq b’mod sinifikanti. Għalhekk, għandhom jiġu implimentati miżuri għall-ġestjoni tal-kriżijiet. Sabiex jipprovdu għal żieda f’kemm huma attraenti l-organizzazzjonijiet tal-produtturi, dawk il-miżuri għandhom jiġu integrati fi programmi operattivi. 55. Il-produzzjoni u l-kummerċjalizzazzjoni tal-frott u l-ħaxix għandha tqis bis-sħiħ it-tħassib ambjentali, inklużi l-prattiki ta’ kultivazzjoni, il-ġestjoni tal-iskart u d-disponiment ta’ prodotti rtirati mis-suq, b’mod partikulari fir-rigward tal-protezzjoni tal-kwalità tal-ilma, iż-żamma tal-bijodiversità u ż-żamma tal-kampanja. 56. Il-gruppi ta’ produtturi fis-settur tal-frott u l-ħaxix fl-Istati Membri li ssieħbu fl-Unjoni Ewropea fl-1 ta’ Mejju 2004 jew wara dik id-data, jew li jinsabu f’xi wħud mir-reġjuni l-aktar imbiegħda tal-Unjoni jew fil-gżejjer minuri tal-Eġew, u li jixtiequ jiksbu l-istatus ta’ organizzazzjonijiet tal-produtturi skont dan ir-Regolament għandhom jingħataw il-benefiċċju ta’ perjodu ta’ tranżizzjoni li matulu jkunu jistgħu jingħataw appoġġ finanzjarju nazzjonali u mill-Unjoni dejjem jekk il-grupp ta’ produtturi jieħu ċerti impenji. 57. Sabiex l-organizzazzjonijiet tal-produtturi fis-settur tal-frott u l-ħaxix jingħataw aktar responsabbiltà, b’mod partikulari għad-deċiżjonijiet finanzjarji tagħhom, u sabiex ir-riżorsi pubbliċi assenjati lilhom jiġu indirizzati lejn ir-rekwiżiti tal-ġejjieni, għandhom jiġu stabbiliti t-termini għall-użu ta’ dawn ir-riżorsi. Il-finanzjament konġunt ta’ fondi operattivi stabbiliti mill-organizzazzjonijiet tal-produtturi hija soluzzjoni adegwata. F’każijiet partikulari għandu jkun permess ambitu addizzjonali għall-finanzjament. Il-fondi operattivi għandhom jintużaw biss biex jiġu ffinanzjati programmi operattivi fis-settur tal-frott u l-ħaxix. Sabiex jiġi kkontrollat l-infiq tal-Unjoni, għandu jkun hemm limitu fuq l-għajnuna mogħtija lill-organizzazzjonijiet tal-produtturi li jistabbilixxu fondi operattivi. 58. F’reġjuni fejn l-organizzazzjoni tal-produzzjoni fis-settur tal-frott u l-ħaxix hija dgħajfa, għandu jitħalla l-għoti ta’ kontribuzzjonijiet finanzjarji nazzjonali addizzjonali. Fil-każ ta’ Stati Membri li jinsabu fi żvantaġġ partikulari fir-rigward tal-istrutturi, dawk il-kontribuzzjonijiet għandhom ikunu jistgħu jitħallsu lura mill-Unjoni. 59. Sabiex titħaffef u titnaqqas l-ispiża tal-iskema, il-proċeduri u r-regoli għall-eliġibbiltà tal-infiq skont il-fondi operattivi għandhom, fejn possibbli, ikunu allinjati ma’ dawk tal-programmi għall-iżvilupp rurali minn Stati Membri li jitolbu dan, sabiex tkun stabbilita strateġija nazzjonali għall-programmi operattivi. 60. Huwa mixtieq li jiġi indirizzat il-konsum baxx ta’ frott u ħaxix fost it-tfal billi jiżdied b’mod stabbli s-sehem tal-frott u l-ħaxix fid-dieti tat-tfal fl-istadju fejn id-drawwiet tal-ikel tagħhom ikunu għadhom qed jiġu ffurmati. Għalhekk għandu jkun hemm dispożizzjoni għal għajnuna mill-Unjoni għall-kofinanzjament tal-provvista ta’ prodotti ta’ frott u ħaxix, ta’ frott u ħaxix ipproċessat u tas-settur tal-banana lit-tfal fi stabbilimenti edukattivi, u għall-kofinanzjament ta’ ċerti spejjeż relatati marbutin mal-loġistika u mad-distribuzzjoni, mat-tagħmir, mar-riklamar, mal-monitoraġġ u mal-evalwazzjoni. Sabiex tiġi żgurata implimentazzjoni ordnata, l-Istati Membri li jixtiequ jużaw l-iskema tal-frott fl-iskejjel għandhom ifasslu strateġija minn qabel, li tinkludi, fost l-oħrajn, lista tal-prodotti eliġibbli, magħżula fuq il-bażi ta’ kriterji oġġettivi inklużi l-istaġun, id-disponibbiltà, jew it-tħassib ambjentali. 61. Sabiex tiġi żgurata ġestjoni baġitarja b’saħħitha tal-iskema tal-frott fl-iskejjel, għandhom jiġu stabbiliti limitu massimu fiss tal-għajnuna tal-Unjoni u rati massimi ta’ kofinanzjament. L-għajnuna mill-Unjoni ma għandhiex tintuża biex tieħu post il-fondi ta’ kwalunkwe skema nazzjonali tal-frott fl-iskejjel li teżisti diġà. Fid-dawl tal-limiti baġitarji, l-Istati Membri għandhom xorta waħda jkunu kapaċi jibdlu l-kontribuzzjoni finanzjarja tagħhom għall-iskema tal-frott fl-iskejjel b’kontribuzzjonijiet mis-settur privat. Sabiex jiżguraw li l-iskema tagħhom tkun effettiva, l-Istati Membri għandhom jipprovdu għal miżuri ta’ akkumpanjament li għalihom l-Istati Membri għandhom jitħallew jagħtu għajnuna nazzjonali. 62. Huwa importanti li jkun hemm dispożizzjonijiet għal miżuri ta’ appoġġ fis-settur tal-inbid li jistgħu jsaħħu l-istrutturi ta’ kompetizzjoni. Filwaqt li dawk il-miżuri għandhom ikunu ffinanzjati u ddefiniti mill-Unjoni, l-Istati Membri għandhom jitħallew jagħżlu huma stess is-sett ta’ miżuri adattati għall-ħtiġijiet tal-entitajiet reġjonali tagħhom, filwaqt li jqisu l-karatteristiċi partikulari tagħhom, fejn meħtieġ, kif ukoll li jintegrawhom fil-programmi nazzjonali ta’ appoġġ. L-Istati Membri għandhom ikunu responsabbli għall-implimentazzjoni ta’ dawn il-programmi. 63. Miżura ewlenija eliġibbli għall-programmi nazzjonali ta’ appoġġ għandha tkun il-promozzjoni u l-kummerċjalizzazzjoni tal-inbejjed tal-Unjoni f’pajjiżi terzi. Il-ħidmiet ta’ ristrutturar u ta’ konverżjoni għandhom jibqgħu jkunu koperti minħabba l-effetti strutturali pożittivi tagħhom fuq is-settur tal-inbid. Għandu jkun disponibbli wkoll appoġġ għal investimenti fis-settur tal-inbid li jkollhom l-għan li jtejbu l-prestazzjoni ekonomika tal-intrapriżi. L-appoġġ għad-distillazzjoni ta’ prodotti sekondarji għandu jkun miżura disponibbli għall-Istati Membri li jixtiequ jużaw strument bħal dan biex jiżguraw il-kwalità tal-inbid, filwaqt li jħarsu l-ambjent. 64. Strumenti ta’ prevenzjoni bħall-assigurazzjoni tal-ħsad, il-fondi mutwi u l-ħsad bikri għandhom ikunu eliġibbli għall-appoġġ skont il-programmi ta’ appoġġ għall-inbid sabiex jinkoraġġixxu approċċ responsabbli f’sitwazzjonijiet ta’ kriżi. 65. Għal diversi raġunijiet, l-Istati Membri jistgħu jippreferu jagħtu għajnuna diżakkoppjata skont l-Iskema ta’ Pagament Uniku lill-bdiewa. Għalhekk l-Istati Membri għandu jkollhom din il-possibbiltà, u minħabba l-karatteristiċi partikulari tal-Iskema ta’ Pagament Uniku kwalunkwe trasferiment ta’ dan it-tip m’għandux ikun jista’ jitraġġa’ lura u għandu jnaqqas b’mod korrispondenti l-baġit disponibbli għall-programmi nazzjonali ta’ appoġġ għall-inbid fis-snin ta’ wara. 66. L-appoġġ għas-settur tal-inbid għandu jiġi wkoll mill-miżuri strutturali skont ir-Regolament tal-Kunsill (KE) Nru 1698/2005 tal-20 ta’ Settembru 2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR)[10]. Sabiex jiżdiedu l-mezzi finanzjarji disponibbli skont ir-Regolament (KE) Nru 1698/2005, għandu jiġi stabbilit trasferiment gradwali ta’ fondi lill-baġit skont dak ir-Regolament, li matulu l-ammonti rilevanti jkunu kbar biżżejjed. 67. Sabiex itejbu t-tħaddim tas-suq tal-inbejjed, l-Istati Membri għandhom ikunu kapaċi jimplimentaw deċiżjonijiet meħuda minn organizzazzjonijiet li jiġbru fihom diversi fergħat tas-settur. Madankollu, l-ambitu tat-tali deċiżjonijiet għandu jeskludi prattiki li jistgħu jfixklu l-kompetizzjoni. 68. Il-produzzjoni eċċessiva tal-inbid fl-Unjoni marret għall-agħar minħabba l-ksur tal-projbizzjoni tranżizzjonali fuq it-tħawwil il-ġdid. Fl-Unjoni jeżisti għadd sinifikanti ta’ tħawwil illegali, li jikkostitwixxi sors ta’ kompetizzjoni inġusta, li jżid il-problemi tas-settur tal-inbid u li għandu jiġi indirizzat. 69. Filwaqt li l-projbizzjoni tranżizzjonali fuq it-tħawwil il-ġdid kellha xi effett fuq il-bilanċ bejn il-provvista u d-domanda fis-suq tal-inbid, fl-istess ħin ħolqot xkiel għall-produtturi kompetittivi li jixtiequ jwieġbu b’mod flessibbli għaż-żieda fid-domanda. Minħabba li għadu ma nstabx bilanċ fis-suq, u minħabba li l-miżuri ta’ akkumpanjament bħall-iskema tal-qlugħ tad-dwieli għandhom bżonn iż-żmien biex jidħlu fis-seħħ, huwa importanti ferm li l-projbizzjoni fuq it-tħawwil il-ġdid tibqa’ fis-seħħ sal-31 ta’ Diċembru 2015, f’liema mument, iżda, trid titneħħa b’mod definittiv sabiex tippermetti lill-produtturi kompetittivi jwieġbu b’mod ħieles għall-kundizzjonijiet tas-suq. Madankollu, l-Istati Membri għandhom jingħataw il-possibbiltà li jestendu l-projbizzjoni għat-territorji tagħhom sal-31 ta’ Diċembru 2018 jekk iqisu li dan huwa meħtieġ. 70. Sabiex titjieb il-ġestjoni tal-potenzjal tal-vitikultura u sabiex issir promozzjoni tal-użu effiċjenti tad-drittijiet tat-tħawwil u b’hekk ikompli jittaffa l-effett tar-restrizzjoni tranżizzjonali fuq it-tħawwil, għandha tibqa’ teżisti xi flessibbiltà bħall-użu ta’ sistemi ta’ riżervi nazzjonali jew reġjonali. 71. It-tħaddim tajjeb tas-suq uniku jkun mhedded bl-għoti ta’ għajnuna nazzjonali. Id-dispożizzjonijiet tat-Trattat li jirregolaw l-għajnuna mill-Istat fil-prinċipju għandhom japplikaw għall-prodotti tas-settur tal-inbid li huma koperti mill-OKS għall-inbid. Madankollu, id-dispożizzjonijiet dwar il-primjums għall-qlugħ tad-dwieli u ċerti miżuri skont il-programmi ta’ appoġġ waħedhom ma għandhomx iwaqqfu l-għoti ta’ għajnuna nazzjonali għall-istess għanijiet. 72. Sabiex issir dispożizzjoni biex is-settur tal-inbid jiddaħħal fl-Iskema ta’ Pagament Uniku, iż-żoni kollha tal-vitikultura kkultivati b’mod attiv għandhom ikunu eliġibbli għall-Iskema ta’ Pagament Uniku li dwarha hemm dispożizzjoni fir-Regolament (KE) Nru 73/2009. 73. It-trobbija tan-naħal, minħabba li huwa settur tal-agrikoltura, hija kkaratterizzata mid-diversità tal-kundizzjonijiet u tal-ammonti tal-produzzjoni u mill-firxa u l-varjetà tal-operaturi ekonomiċi, kemm fl-istadju tal-produzzjoni kif ukoll f’dak tal-kummerċjalizzazzjoni. Barra minn hekk, minħabba l-firxa tal-“varroasis” f’diversi Stati Membri matul dawn l-aħħar snin u l-problemi li din il-marda toħloq għall-produzzjoni tal-għasel, l-azzjoni mill-Unjoni għadha meħtieġa billi l-“varroasis” ma tistax tinqered għal kollox u għandha tiġi ttrattata bi prodotti approvati. Minħabba t-tali ċirkustanzi u sabiex jittejbu l-produzzjoni u l-kummerċjalizzazzjoni tal-prodotti tal-apikultura fl-Unjoni, għandhom jitfasslu programmi nazzjonali kull tliet snin, li jkunu jinkludu l-għajnuna teknika, il-kontroll tal-“varroasis”, ir-razzjonalizzazzjoni tat-transumanza, il-ġestjoni tat-tgħammir mill-ġdid tal-ġarar tan-naħal fl-Unjoni bin-naħal, u l-koperazzjoni fuq programmi ta’ riċerka dwar it-trobbija tan-naħal u l-prodotti tal-apikultura bil-għan li jittejbu l-kundizzjonijiet ġenerali tal-produzzjoni u l-kummerċjalizzazzjoni tal-prodotti tal-apikultura. Dawk il-programmi nazzjonali għandhom jiġu ffinanzjati parzjalment mill-Unjoni. 74. Għandha tingħata għajnuna mill-Unjoni għat-trobbija tad-dud tal-ħarir għal kull kaxxa ta’ bajd tad-dud tal-ħarir użata. 75. L-applikazzjoni ta’ standards għall-kummerċjalizzazzjoni tal-prodotti agrikoli tista’ tikkontribwixxi għat-titjib tal-kundizzjonijiet ekonomiċi għall-produzzjoni u l-kummerċjalizzazzjoni kif ukoll għat-titjib tal-kwalità tat-tali prodotti. Għalhekk, l-applikazzjoni tat-tali standards hija fl-interess tal-produtturi, tal-kummerċjanti u tal-konsumaturi. 76. B’segwitu għall-Komunikazzjoni mill-Kummissjoni rigward il-politika dwar il-kwalità tal-prodotti agrikoli[11] u għad-dibattiti sussegwenti, huwa xieraq li jinżammu standards tal-kummerċjalizzazzjoni skont is-setturi jew il-prodotti, sabiex jitqies dak li jistennew il-konsumaturi u sabiex ikun hemm kontribut għat-titjib tal-kundizzjonijiet ekonomiċi għall-produzzjoni u l-kummerċjalizzazzjoni tal-prodotti agrikoli kif ukoll għall-kwalità tagħhom. 77. Sabiex ikun żgurat li l-prodotti kollha jkunu ta’ kwalità tajba, ġusta, u li tista’ titqiegħed fis-suq, u mingħajr ħsara għad-dispożizzjonijiet adottati fis-settur tal-ikel u, b’mod partikulari, għal-liġi ġenerali dwar l-ikel mogħtija fir-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel[12] u għall-prinċipji u r-rekwiżiti tagħha, standard ġenerali bażiku ta’ kummerċjalizzazzjoni kif previst fil-Komunikazzjoni mill-Kummissjoni msemmija qabel għandu jkun xieraq għall-prodotti li mhumiex koperti minn standards tal-kummerċjalizzazzjoni skont is-setturi jew il-prodotti. Meta t-tali prodotti jkunu jikkonformaw ma’ standard internazzjonali applikabbli, kif inhu xieraq, dawk il-prodotti għandhom jitqiesu li jkunu konformi mal-istandard ġenerali tal-kummerċjalizzazzjoni. 78. Għal ċerti setturi u/jew prodotti, id-definizzjonijiet, id-denominazzjonijiet u/jew id-deskrizzjonijiet tal-bejgħ huma element importanti sabiex wieħed jistabbilixxi l-kundizzjonijiet tal-kompetizzjoni. Għalhekk huwa xieraq li jiġu stabbiliti d-definizzjonijiet, id-denominazzjonijiet u d-deskrizzjonijiet tal-bejgħ għal dawk is-setturi u/jew il-prodotti, li għandhom jintużaw biss fl-Unjoni għall-kummerċjalizzazzjoni tal-prodotti li jikkonformaw mar-rekwiżiti korrispondenti. 79. Ir-Regolament (KE) Nru 1234/2007 żamm l-approċċ settorjali pprovdut mill-organizzazzjonijiet komuni tas-swieq agrikoli ta’ qabel dwar l-istandards tal-kummerċjalizzazzjoni. Huwa xieraq li jiddaħħlu dispożizzjonijiet ta’ natura orizzontali. 80. Skont ir-Regolament (KE) Nru 1234/2007, s’issa l-Kummissjoni ġiet fdata bl-adozzjoni tad-dispożizzjonijiet dwar l-istandards tal-kummerċjalizzazzjoni għal ċerti setturi. Minħabba l-karattru tekniku ddettaljat tagħhom u l-ħtieġa li tittejjeb kontinwament l-effikaċja tagħhom u li dawn jiġu adattati għal prattiki kummerċjali li qegħdin jinbidlu, huwa xieraq li dan l-approċċ jiġi estiż għall-istandards ta’ kummerċjalizzazzjoni kollha, filwaqt li jiġu speċifikati l-kriterji li għandhom jitqiesu meta jkunu qed jitfasslu r-regoli rilevanti. 81. Għandhom japplikaw standards tal-kummerċjalizzazzjoni biex jippermettu lis-suq jiġi pprovdut bi prodotti ta’ kwalità standardizzata u sodisfaċenti. Dawn għandhom jirrelataw, b’mod partikulari, mad-definizzjonijiet, mal-klassifikazzjoni f’kategoriji, mal-preżentazzjoni u mat-tikkettar, mal-ippakkjar, mal-metodu ta’ produzzjoni, mal-konservazzjoni, mat-trasport, mal-informazzjoni dwar il-produtturi, mal-kontentut ta’ ċerti sustanzi, mad-dokumenti amministrattivi relatati, mal-ħżin, maċ-ċertifikazzjoni u mal-limiti taż-żmien. 82. B’mod partikulari, filwaqt li jitqies l-interess tal-konsumaturi li jirċievu informazzjoni adegwata u trasparenti dwar il-prodotti, wieħed għandu jkun jista’ jistabbilixxi indikazzjonijiet xierqa tal-post tal-biedja, b’approċċ ta’ każ b’każ fil-livell ġeografiku x-xieraq, filwaqt li jitqiesu l-karatteristiċi speċifiċi ta’ xi setturi, b’mod partikulari dawk li għandhom x’jaqsmu mal-prodotti agrikoli pproċessati. 83. Hija u tiddefinixxi l-istandards tal-kummerċjalizzazzjoni skont is-setturi jew il-prodotti, il-Kummissjoni għandha tqis dak li jistennew il-konsumaturi, il-karatteristiċi speċifiċi ta’ kull settur u r-rakkomandazzjonijiet tal-entitajiet internazzjonali. 84. Barra minn hekk, għandu jkun hemm dispożizzjoni għall-adozzjoni ta’ miżuri speċjali, fejn ikun meħtieġ, b’mod partikulari b’rabta mal-metodi tal-analiżi, sabiex jiġu evitati l-abbużi fir-rigward tal-kwalità u tal-awtentiċità tal-prodotti ppreżentati lill-konsumaturi. 85. Sabiex tkun żgurata l-konformità mal-istandards tal-kummerċjalizzazzjoni, għandu jkun hemm dispożizzjoni dwar il-kontrolli u l-penali fil-każ ta’ nuqqas ta’ konformità mal-obbligi f’dak ir-rigward. L-Istati Membri għandhom ikunu responsabbli għat-tali kontrolli. 86. Fil-prinċipju, l-istandards tal-kummerċjalizzazzjoni għandhom japplikaw għall-prodotti kollha kkummerċjalizzati fl-Unjoni. 87. Huwa xieraq li jkun hemm dispożizzjoni dwar regoli speċjali fir-rigward ta’ prodotti importati minn pajjiżi terzi, skont liema dispożizzjonijiet speċjali fis-seħħ f’ċerti pajjiżi terzi jistgħu jiġġustifikaw derogi mill-istandards tal-kummerċjalizzazzjoni jekk tkun żgurata l-ekwivalenza tagħhom fil-leġiżlazzjoni tal-Unjoni. 88. Fir-rigward ta’ xaħmijiet li jistgħu jiddelku huwa xieraq li tiddaħħal il-possibbiltà għall-Istati Membri li jżommu jew li jadottaw ċerti regoli nazzjonali dwar il-livelli tal-kwalità. 89. Id-dispożizzjonijiet dwar l-inbid għandhom jiġu applikati fid-dawl tal-ftehimiet konklużi skont l-Artikolu 218 tat-Trattat. 90. Huwa xieraq li jiġu stabbiliti regoli għall-klassifikazzjoni ta’ varjetajiet tal-għeneb tal-inbid, skont liema Stati Membri li jipproduċu aktar minn 50 000 ettolitru kull sena għandhom ikomplu jkunu responsabbli għall-klassifikazzjoni tal-varjetajiet tal-għeneb tal-inbid li minnhom jista’ jsir l-inbid fit-territorji tagħhom. Ċerti varjetajiet tal-għeneb tal-inbid għandhom jiġu esklużi. 91. Huwa xieraq li jiġu stabbiliti ċerti prattiki enoloġiċi u restrizzjonijiet fuq il-produzzjoni tal-inbid, b’mod partikulari f’dak li għandu x’jaqsam mat-taħlit u mal-użu ta’ ċerti tipi ta’ most, ta’ meraq tal-għeneb u ta’ għeneb frisk li joriġinaw f’pajjiżi terzi. Sabiex jiġu ssodisfati l-istandards internazzjonali, għal aktar prattiki enoloġiċi, il-Kummissjoni għandha tibbaża ruħha, bħala regola ġenerali, fuq il-prattiki enoloġiċi rrakkomandati mill-Organizzazzjoni Internazzjonali tad-Dielja u l-Inbid (l-OIV). 92. Għas-settur tal-inbid, l-Istati Membri għandhom jitħallew jillimitaw jew jeskludu l-użu ta’ ċerti prattiki enoloġiċi u jitħallew iżommu restrizzjonijiet aktar stretti għal inbejjed prodotti fit-territorju tagħhom, kif ukoll għall-użu sperimentali ta’ prattiki enoloġiċi mhux awtorizzati f’kundizzjonijiet li għad iridu jiġu ddefiniti. 93. Il-kunċett ta’ nbejjed ta’ kwalità fl-Unjoni huwa bbażat, fost l-oħrajn, fuq il-karatteristiċi speċifiċi li jistgħu jingħataw lill-oriġini ġeografika tal-inbid. Inbejjed bħal dawn huma identifikati għall-konsumaturi permezz ta’ denominazzjonijiet protetti tal-oriġini u ta’ indikazzjonijiet ġeografiċi protetti. Sabiex tippermetti qafas trasparenti u aktar elaborat li jsostni l-pretensjoni ta’ kwalità mill-prodotti kkonċernati, għandu jiġi stabbilit reġim skont liema l-applikazzjonijiet għal denominazzjoni tal-oriġini jew għal indikazzjoni ġeografika jiġu eżaminati f’konformità mal-approċċ segwit skont il-politika ta’ kwalità orizzontali tal-Unjoni applikabbli għal oġġetti tal-ikel oħrajn minbarra l-inbid u l-ispirti fir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel[13]. 94. Sabiex jitħarsu l-karatteristiċi partikulari ta’ kwalità tal-inbejjed b’denominazzjoni tal-oriġini jew b’indikazzjoni ġeografika, l-Istati Membri għandhom jitħallew japplikaw regoli aktar stretti f’dak ir-rigward. 95. Biex jikkwalifikaw għall-protezzjoni fl-Unjoni, id-denominazzjonijiet tal-oriġini u l-indikazzjonijiet ġeografiċi għall-inbid għandhom jiġu rrikonoxxuti u rreġistrati fil-livell tal-Unjoni. Biex tiżgura li l-ismijiet rispettivi jissodisfaw il-kundizzjonijiet stabbiliti f’dan ir-Regolament, l-applikazzjonijiet għandhom jiġu eżaminati mill-awtoritajiet nazzjonali tal-Istat Membru kkonċernat, suġġetti għall-konformità ma’ dispożizzjonijiet minimi komuni, inkluża proċedura nazzjonali biex wieħed joġġezzjona. Wara l-Kummissjoni għandha teżamina bir-reqqa l-applikazzjonijiet biex tiżgura li ma jkun hemm l-ebda żbalji evidenti u li l-liġi tal-Unjoni u l-interessi tal-partijiet interessati barra l-Istat Membru tal-applikazzjoni jkunu tqiesu. 96. Il-protezzjoni għandha tkun miftuħa għal denominazzjonijiet tal-oriġini u għal indikazzjonijiet ġeografiċi ta’ pajjiżi terzi meta dawn ikunu protetti fil-pajjiż tal-oriġini tagħhom. 97. Il-proċedura ta’ reġistrazzjoni għandha tippermetti lil kwalunkwe persuna fiżika jew ġuridika li jkollha interess leġittimu fi Stat Membru jew f’pajjiż terz biex teżerċita d-drittijiet tagħha billi tinnotifika l-oġġezzjonijiet tagħha. 98. Id-denominazzjonijiet tal-oriġini u l-indikazzjonijiet ġeografiċi rreġistrati għandhom igawdu minn protezzjoni kontra użu li jieħu vantaġġ mhux dovut mir-reputazzjoni li jgawdu minnha l-prodotti li jikkonformaw. Sabiex ikun hemm il-promozzjoni tal-kompetizzjoni ġusta u sabiex il-konsumaturi ma jiġux ingannati, din il-protezzjoni għandha taffettwa wkoll il-prodotti u s-servizzi li mhumiex koperti minn dan ir-Regolament, inklużi dawk li ma jinsabux fl-Anness I għat-Trattat. 99. Ċerti termini jintużaw tradizzjonalment fl-Unjoni u jwasslu informazzjoni lill-konsumaturi dwar il-karatteristiċi partikulari u l-kwalità tal-inbejjed li tikkumplimenta l-informazzjoni mogħtija mid-denominazzjonijiet tal-oriġini u mill-indikazzjonijiet ġeografiċi. Sabiex ikun żgurat it-tħaddim tajjeb tas-suq intern u l-kompetizzjoni ġusta u biex jiġi evitat li l-konsumaturi jiġu ingannati, dawk it-termini tradizzjonali għandhom ikunu eliġibbli għall-protezzjoni fl-Unjoni. 100. Id-deskrizzjoni, id-denominazzjoni u l-preżentazzjoni ta’ prodotti tas-settur tal-inbid koperti minn dan ir-Regolament jista’ jkollhom effetti sinifikanti fuq kemm jistgħu jkunu kkumerċjalizzati. Differenzi bejn il-liġijiet tal-Istati Membri dwar it-tikkettar tal-prodotti tas-settur tal-inbid jistgħu jfixklu l-funzjonament bla xkiel tas-suq intern. Għalhekk għandhom jiġu stabbiliti regoli li jqisu l-interessi leġittimi tal-konsumaturi u tal-produtturi. Għal dan il-għan, huwa xieraq li jkun hemm dispożizzjoni dwar regoli tal-Unjoni dwar it-tikkettar. 101. Meta jakkumulaw ammonti żejda ta’ prodotti tal-ħalib jew ikun hemm ċans li dan iseħħ, u b’hekk joħolqu jew probabbli jkunu se joħolqu żbilanċ serju fis-suq, għandha tingħata għajnuna għall-ħalib xkumat u għat-trab tal-ħalib xkumat prodott fl-Unjoni u maħsub għall-użu bħala għalf. Ir-regoli li għandhom x’jaqsmu mal-użu tal-kaseina u tal-kaseinati fil-manifattura tal-ġobon huma maħsuba sabiex jiġġieldu l-effetti ħżiena li jistgħu jirriżultaw minn dik l-iskema tal-għajnuna, billi jqisu l-vulnerabbiltà tal-ġobon għal ħidmiet ta’ sostituzzjoni bil-kaseina u bil-kaseinati, u b’hekk jikkontribwixxu biex jiġi stabbilizzat is-suq. 102. Dan ir-Regolament jiffoka fuq diversi tipi ta’ organizzazzjonijiet sabiex jintlaħqu l-miri politiċi, b’mod partikulari bil-ħsieb li jiġu stabbilizzati s-swieq fil-prodotti kkonċernati u li titjieb u tkun żgurata l-kwalità tagħhom permezz ta’ azzjoni konġunta. Id-dispożizzjonijiet rilevanti tar-Regolament (KE) Nru 1234/2007 huma bbażati fuq organizzazzjonijiet li huma rrikonoxxuti mill-Istati Membri jew, f’ċerti kundizzjonijiet, mill-Kummissjoni. Dawk id-dispożizzjonijiet għandhom jinżammu. 103. Sabiex fis-settur tal-frott u l-ħaxix jissaħħaħ aktar l-impatt tal-organizzazzjonijiet tal-produtturi u tal-assoċjazzjonijiet tagħhom u sabiex tkun żgurata l-istabbiltà kollha mixtieqa għas-suq, l-Istati Membri għandhom jitħallew jestendu r-regoli, skont ċerti kundizzjonijiet, għall-produtturi li mhumiex membri fir-reġjun tagħhom, b’mod partikulari dawk ir-regoli marbutin mal-produzzjoni, mal-kummerċjalizzazzjoni u mal-ħarsien ambjentali, li jkunu adottati għall-membri tagħhom mill-organizzazzjoni jew mill-assoċjazzjoni għar-reġjun ikkonċernat. 104. Għas-settur tal-frott u l-ħaxix b’mod partikulari, għandu jkun possibbli li jingħata rikonoxximent speċifiku lil dawk l-organizzazzjonijiet li jipprovdu prova li huma rappreżentattivi biżżejjed u li jwettqu azzjoni prattika fir-rigward tal-għanijiet tal-Artikolu 39 tat-Trattat. Id-dispożizzjonijiet dwar l-estensjoni tar-regoli adottati mill-organizzazzjonijiet tal-produtturi u mill-assoċjazzjonijiet tagħhom u dwar il-qsim tal-ispejjeż li jkunu ġejjin mit-tali estensjoni għandhom, minħabba x-xebh tal-għanijiet segwiti, japplikaw ukoll għall-organizzazzjonijiet li jiġbru fihom diversi fergħat tas-settur. Approċċ simili għandu japplika għall-organizzazzjonijiet li jiġbru fihom diversi fergħat tas-settur fis-settur tat-tabakk. 105. [Sabiex ikun żgurat l-iżvilupp raġonevoli tal-produzzjoni u sabiex ikun żgurat standard ta’ għajxien ġust għall-bdiewa fis-settur tal-ħalib, is-setgħa fin-negozjar tagħhom meta mqabbla ma’ dik tal-proċessuri għandha tissaħħaħ. Dan għandu jwassal għal tqassim aktar ġust tal-valur miżjud fil-katina tal-provvista. Għalhekk, sabiex jintlaħqu dawn l-għanijiet tal-politika agrikola komuni, għandha tiġi adottata dispożizzjoni skont l-Artikoli 42 u 43(2) tat-Trattat sabiex l-organizzazzjonijiet tal-produtturi li huma magħmula minn bdiewa fis-settur tal-ħalib jew l-assoċjazzjonijiet tagħhom ikunu jistgħu jinnegozjaw it-termini tal-kuntratti, inkluż il-prezz, b’mod konġunt għall-produzzjoni kollha tal-membri tagħhom li għandhom maħleb jew għal parti minnha. Sabiex tinżamm kompetizzjoni effettiva fis-suq tal-ħalib, din il-possibbiltà għandha tkun suġġetta għal limiti kwantitattivi xierqa. Għalhekk, it-tali organizzazzjonijiet tal-produtturi wkoll għandhom ikunu eliġibbli għar-rikonoxximent fl-OKS. 106. F’ċerti setturi ddaħħlu regoli fil-livell tal-UE għall-organizzazzjonijiet li jiġbru fihom diversi fergħat tas-settur. Dawn l-organizzazzjonijiet jista’ jkollhom rwol utli sabiex jippermettu d-djalogu bejn l-atturi fil-katina tal-provvista u jippromwovu l-aħjar prattika u t-trasparenza tas-suq. It-tali regoli għandhom jiġu applikati bl-istess mod fis-settur tal-ħalib u tal-prodotti tal-ħalib, flimkien ma’ dispożizzjonijiet li jiċċaraw il-pożizzjoni tat-tali organizzazzjonijiet fil-liġi tal-kompetizzjoni filwaqt li jiżguraw li ma jfixklux il-kompetizzjoni jew is-suq intern jew li ma jaffettwawx il-funzjonament tajjeb tal-organizzazzjoni komuni tas-suq.] 107. F’ċerti setturi, minbarra dawk li għalihom ir-regoli attwali jipprovdu għar-rikonoxximent ta’ organizzazzjonijiet tal-produtturi jew ta’ organizzazzjonijiet li jiġbru fihom diversi fergħat tas-settur, l-Istati Membri jistgħu jkunu jixtiequ jirrikonoxxu t-tali tipi ta’ organizzazzjonijiet fuq il-bażi tal-liġi nazzjonali sakemm dan ikun kompatibbli mal-liġi tal-Unjoni. 108. Suq uniku jinvolvi sistema ta’ kummerċ mal-fruntieri esterni tal-Unjoni. Dik is-sistema ta’ kummerċ għandha tinkludi d-dazji tal-importazzjoni u r-rifużjonijiet tal-esportazzjoni u għandha, fil-prinċipju, tistabbilizza s-suq tal-Unjoni. Is-sistema ta’ kummerċ għandha tkun ibbażata fuq l-impriżi aċċettati skont in-negozjati kummerċjali multilaterali tas-Serje tal-Urugwaj. 109. Il-monitoraġġ tal-flussi tal-kummerċ huwa, qabel kollox, kwistjoni ta’ ġestjoni li għandha tiġi indirizzata b’mod flessibbli. Id-deċiżjoni dwar l-introduzzjoni ta’ rekwiżiti għall-għoti ta’ liċenzji għandha tittieħed billi titqies il-ħtieġa għal liċenzji għall-ġestjoni tas-swieq ikkonċernati u, b’mod partikulari, għall-monitoraġġ tal-importazzjonijiet tal-prodotti kkonċernati. 110. Fil-biċċa l-kbira tagħhom, id-dazji doganali applikabbli għall-prodotti agrikoli skont il-ftehimiet tal-Organizzazzjoni Dinjija tal-Kummerċ (il-WTO) huma stabbiliti fit-Tariffa Doganali Komuni. Madankollu, għal xi prodotti tas-setturi taċ-ċereali u tar-ross, l-introduzzjoni ta’ mekkaniżmi addizzjonali toħloq il-ħtieġa li wieħed jipprovdi għall-possibbiltà li jiġu adottati derogi. 111. Sabiex jiġu evitati u bbilanċjati l-effetti ħżiena fuq is-suq tal-Unjoni li jistgħu jiġu mill-importazzjonijiet ta’ ċerti prodotti agrikoli, l-importazzjonijiet tat-tali prodotti għandhom ikunu suġġetti għall-ħlas ta’ dazju addizzjonali, jekk jiġu ssodisfati ċerti kundizzjonijiet. 112. F’ċerti kundizzjonijiet, huwa xieraq li wieħed jiftaħ u jamministra kwoti tat-tariffi tal-importazzjoni li jkunu ġejjin minn ftehimiet internazzjonali konklużi skont it-Trattat jew minn atti oħra. 113. Id-dazji tal-importazzjoni fuq it-taħlitiet għandhom l-għan li jiżguraw it-tħaddim tajjeb tas-sistema tad-dazji għall-importazzjonijiet ta’ taħlitiet taċ-ċereali, tar-ross u tar-ross miksur. 114. Dan ir-Regolament jistabbilixxi bżonn tradizzjonali ta’ provvista taz-zokkor għar-raffinar għal sena tas-suq. Sabiex tkun żgurata l-provvista għall-industrija tar-raffinar fl-Unjoni, il-liċenzji tal-importazzjoni għaz-zokkor għar-raffinar għandhom ikunu rriżervati għar-raffinaturi full-time matul l-ewwel tliet xhur ta’ kull sena tas-suq, fil-limiti stabbiliti mill-ħtieġa tradizzjonali ta’ provvista. 115. Sabiex jiġi evitat milli wċuħ tar-raba’ illeċiti jfixklu l-OKS għall-qanneb għall-fibra, dan ir-Regolament għandu jipprovdi għal kontrolli fuq l-importazzjonijiet tal-qanneb u taż-żerriegħa tal-qanneb sabiex jiżgura li t-tali prodotti joffru ċerti garanziji fir-rigward tal-kontenut ta’ tetraidrokannabinol. Barra minn hekk, l-importazzjonijiet ta’ żrieragħ tal-qanneb maħsubin għal użu ieħor minbarra ż-żrigħ għandhom ikomplu jkunu suġġetti għal sistema ta’ kontroll li tipprevedi għall-awtorizzazzjoni tal-importaturi kkonċernati. 116. Is-sistema ta’ dazju doganali tagħmilha possibbli li jitwarrbu l-miżuri protettivi l-oħrajn kollha fil-fruntieri esterni tal-Unjoni. Is-suq intern u l-mekkaniżmu tad-dazju jistgħu, f’ċirkustanzi eċċezzjonali, juru li m’humiex adegwati. F’każijiet bħal dawn, sabiex is-suq tal-Unjoni ma jitħalliex mingħajr difiża kontra t-tfixkil li jista’ jinħoloq, l-Unjoni għandha tkun tista’ tieħu l-miżuri kollha meħtieġa mingħajr dewmien. It-tali miżuri għandhom ikunu konformi mal-impenji internazzjonali tal-Unjoni. 117. Għandu jkun hemm dispożizzjoni dwar il-possibbiltà li l-użu ta’ arranġamenti ta’ pproċessar attiv u passiv jiġi pprojbit. Għalhekk huwa xieraq li wieħed ikun jista’ jwaqqaf l-użu ta’ arranġamenti ta’ pproċessar attiv u passiv fit-tali sitwazzjonijiet. 118. Id-dispożizzjonijiet għall-għoti ta’ rifużjonijiet tal-esportazzjoni lil pajjiżi terzi, fuq il-bażi tad-differenza bejn il-prezzijiet fl-Unjoni u dawk fis-suq dinji, u li jaqgħu fil-limiti stabbiliti mill-impenji meħudin fi ħdan il-WTO, għandhom iservu sabiex jissalvagwardjaw il-parteċipazzjoni tal-Unjoni fil-kummerċ internazzjonali ta’ ċerti prodotti li jaqgħu fi ħdan dan ir-Regolament. L-esportazzjonijiet issussidjati għandhom ikunu suġġetti għal limiti f’termini tal-valur u tal-kwantità. 119. Għandha tiġi żgurata l-konformità mal-limiti f’termini tal-valur meta jiġu ffissati r-rifużjonijiet tal-esportazzjoni permezz tal-monitoraġġ tal-ħlasijiet skont ir-regoli marbutin mal-FAEG. Il-monitoraġġ jista’ jiġi ffaċilitat billi r-rifużjonijiet tal-esportazzjoni jiġu ffissati b’mod obbligatorju bil-quddiem, filwaqt li titħalla l-possibbiltà, fil-każ ta’ rifużjonijiet iddifferenzjati, li d-destinazzjoni speċifikata tinbidel f’żona ġeografika li għaliha tkun tapplika rata waħda ta’ rifużjoni tal-esportazzjoni. Fil-każ ta’ bidla tad-destinazzjoni, għandha titħallas ir-rifużjoni tal-esportazzjoni li tapplika għad-destinazzjoni reali, b’limitu massimu fuq l-ammont applikabbli għad-destinazzjoni ffissata bil-quddiem. 120. Għandha tiġi żgurata l-konformità mal-limiti tal-kwantità permezz ta’ sistema ta’ monitoraġġ affidabbli u effettiva. Għal dak il-għan, ir-rifużjonijiet tal-esportazzjoni għandhom jingħataw suġġetti għal liċenzja tal-esportazzjoni. Ir-rifużjonijiet tal-esportazzjoni għandhom jingħataw sal-limiti disponibbli, skont is-sitwazzjoni partikulari ta’ kull prodott ikkonċernat. Għandhom ikunu permessi eċċezzjonijiet għal dik ir-regola biss għall-prodotti pproċessati li m’humiex imniżżlin fl-Anness I għat-Trattat, li għalihom ma japplikawx limiti fuq il-volumi. Għandha ssir dispożizzjoni għal deroga minn konformità stretta mar-regoli tal-ġestjoni fejn l-esportazzjonijiet li jibbenefikaw minn rifużjonijiet tal-esportazzjoni mhumiex mistennija jaqbżu l-kwantità stabbilita. 121. Fil-każ tal-esportazzjoni ta’ annimali tal-ifrat ħajjin, għandha ssir dispożizzjoni sabiex ir-rifużjonijiet tal-esportazzjoni jingħataw u jitħallsu biss jekk jitħarsu d-dispożizzjonijiet stabbiliti fil-leġiżlazzjoni tal-Unjoni dwar il-benesseri tal-annimali, b’mod partikulari dawk dwar il-ħarsien tal-annimali waqt it-trasport. 122. F’ċerti każijiet il-prodotti agrikoli jistgħu jibbenefikaw minn trattament speċjali fuq l-importazzjoni f’pajjiżi terzi jekk il-prodotti jikkonformaw ma’ ċerti speċifikazzjonijiet u/jew ma’ ċerti kundizzjonijiet tal-prezzijiet. Hemm bżonn ta’ kooperazzjoni amministrattiva bejn l-awtoritajiet fil-pajjiż terz tal-importazzjoni u l-Unjoni sabiex tiġi żgurata l-applikazzjoni korretta ta’ sistema bħal din. Għal dak il-għan, il-prodotti għandhom ikollhom magħhom ċertifikat maħruġ fl-Unjoni. 123. L-esportazzjonijiet lejn pajjiżi terzi ta’ basal tal-fjuri huma ta’ importanza ekonomika konsiderevoli għall-Unjoni. Il-kontinwazzjoni u l-iżvilupp ta’ esportazzjonijiet bħal dawn jistgħu jiġu żgurati billi jiġu stabbilizzati l-prezzijiet f’dan il-kummerċ. Għalhekk, dan ir-Regolament għandu jipprovdi għal prezzijiet minimi tal-esportazzjoni għall-prodotti kkonċernati. 124. Skont l-Artikolu 42 tat-Trattat, id-dispożizzjonijiet tal-kapitolu tat-Trattat li għandu x’jaqsam mar-regoli dwar il-kompetizzjoni għandhom japplikaw għall-produzzjoni u l-kummerċ ta’ prodotti agrikoli biss safejn ikun deċiż mil-leġiżlazzjoni tal-Unjoni fi ħdan il-qafas tal-Artikolu 43(2) u (3) tat-Trattat u skont il-proċedura stabbilita fih. B’mod ġenerali, id-dispożizzjonijiet dwar l-għajnuna mill-Istat ġew iddikjarati applikabbli. B’mod partikulari, l-applikazzjoni tar-regoli tat-Trattat li japplikaw għall-impriżi ġiet iddefinita iktar fir-Regolament tal-Kunsill (KE) Nru 1184/2006 tal-24 ta’ Lulju 2006 li japplika ċerti regoli ta’ kompetizzjoni għall-produzzjoni ta’, u l-kummerċ fi, prodotti agrikoli[14]. F’konformità mal-għan li jinħoloq sett komprensiv wieħed ta’ regoli tal-politika tas-suq, huwa xieraq li jkun hemm dispożizzjoni dwar ir-regoli kkonċernati f’dan ir-Regolament. 125. Ir-regoli dwar il-kompetizzjoni marbutin mal-ftehimiet, mad-deċiżjonijiet u mal-prattiki msemmija fl-Artikolu 101 tat-Trattat u mal-abbuż ta’ pożizzjonijiet dominanti għandhom jiġu applikati għall-produzzjoni ta’ prodotti agrikoli u għall-kummerċ fihom, sakemm l-applikazzjoni tagħhom ma tfixkilx il-funzjonament ta’ organizzazzjonijiet nazzjonali tas-swieq agrikoli jew ma theddidx l-ilħiq tal-għanijiet tal-PAK. 126. Għandu jkun hemm approċċ speċjali fil-każ ta’ organizzazzjonijiet tal-bdiewa li jkollhom l-għan partikulari li jipproduċu jew li jikkummerċjalizzaw prodotti agrikoli b’mod konġunt jew li jużaw faċilitajiet konġunti, dejjem jekk it-tali azzjoni konġunta ma teskludix il-kompetizzjoni jew ma theddidx l-ilħiq tal-għanijiet tal-Artikolu 39 tat-Trattat. 127. Sabiex jiġi evitat li jiġi kompromess l-iżvilupp tal-PAK kif ukoll sabiex jiġu żgurati ċ-ċertezza legali u t-trattament mhux diskriminatorju tal-impriżi kkonċernati, il-Kummissjoni għandu jkollha s-setgħa unika, suġġetta għal reviżjoni mill-Qorti tal-Ġustizzja, li tiddeċiedi jekk il-ftehimiet, id-deċiżjonijiet u l-prattiki msemmija fl-Artikolu 101 tat-Trattat humiex kompatibbli mal-għanijiet tal-PAK jew le. 128. It-tħaddim tajjeb tas-suq uniku bbażat fuq prezzijiet komuni jkun mhedded bl-għoti ta’ għajnuna nazzjonali. Għalhekk, id-dispożizzjonijiet tat-Trattat li jirregolaw l-għajnuna mill-Istat għandhom, bħala regola ġenerali, japplikaw għall-prodotti koperti minn dan ir-Regolament. F’ċerti sitwazzjonijiet għandhom jitħallew xi eċċezzjonijiet. Madankollu, fejn ikunu japplikaw it-tali eċċezzjonijiet, il-Kummissjoni għandha tkun f’pożizzjoni li tfassal lista ta’ għajnuniet nazzjonali eżistenti, ġodda jew proposti, sabiex tagħmel osservazzjonijiet xierqa lill-Istati Membri u tipproponilhom miżuri xierqa għalihom. 129. Sa mill-adeżjoni tagħhom, il-Finlandja u l-Isvezja jistgħu, minħabba l-qagħda ekonomika speċifika tal-produzzjoni u tal-kummerċjalizzazzjoni tar-renna u tal-prodotti tar-renna, jagħtu għajnuna f’dan ir-rigward. Barra minn hekk, il-Finlandja tista’, suġġett għall-awtorizzazzjoni mill-Kummissjoni, tagħti għajnuna għal ċerti kwantitajiet ta’ żrieragħ u għal ċerti kwantitajiet ta’ żerriegħa taċ-ċereali rispettivament li huma prodotti biss fil-Finlandja, minħabba l-kundizzjonijiet klimatiċi speċifiċi tagħha. 130. Sabiex jiġu indirizzati każijiet iġġustifikati ta’ kriżi anki wara li tintemm il-miżura tranżizzjonali ta’ appoġġ għad-distillazzjoni ta’ kriżi li dwarha hemm dispożizzjoni fil-programmi ta’ appoġġ fl-2012, l-Istati Membri għandhom ikunu jistgħu jipprovdu għajnuna għad-distillazzjoni ta’ kriżi f’limitu baġitarju ġenerali ta’ 15 % tal-valur rispettiv tal-baġit annwali rilevanti tal-Istat Membru għall-programm nazzjonali ta’ appoġġ tiegħu. Kwalunkwe għajnuna ta’ dan it-tip għandha tiġi nnotifikata lill-Kummissjoni u għandha tiġi approvata skont dan ir-Regolament qabel ma tingħata. 131. Fi Stati Membri bi tnaqqis sinifikanti ta’ kwota taz-zokkor, dawk li jkabbru l-pitravi se jħabbtu wiċċhom ma’ problemi ta’ adattament partikolarment severi. F’każijiet bħal dawn, l-għajnuna tranżizzjonali tal-Unjoni għal dawk li jkabbru l-pitravi li dwarha hemm dispożizzjoni fir-Regolament (KE) Nru 73/2009 mhix se tkun biżżejjed sabiex tindirizza bis-sħiħ id-diffikultajiet ta’ dawk li jkabbru l-pitravi. Għaldaqstant, l-Istati Membri li jkunu naqqsu l-kwota tagħhom b’aktar minn 50 % tal-kwota taz-zokkor stabbilita fl-20 ta’ Frar 2006 fl-Anness III għar-Regolament tal-Kunsill (KE) Nru 318/2006 tal-20 ta’ Frar 2006 dwar l-organizzazzjoni komuni tas-swieq fis-settur taz-zokkor [ titlu mhux uffiċjali ][15] għandhom ikunu awtorizzati jagħtu għajnuna mill-Istat lil dawk li jkabbru l-pitravi matul il-perjodu li fih tapplika l-għajnuna tranżizzjonali tal-Unjoni. Sabiex ikun żgurat li l-Istati Membri ma jagħtux għajnuna mill-Istat li taqbeż il-ħtiġijiet ta’ dawk li jkabbru l-pitravi, id-determinazzjoni tal-ammont totali tal-għajnuna mill-Istat ikkonċernata għandha tibqa’ suġġetta għall-approvazzjoni tal-Kummissjoni, ħlief fil-każ tal-Italja fejn ġie stmat li l-produtturi tal-pitravi li jipproduċu l-aktar sejrin ikollhom bżonn ta’ massimu ta’ EUR 11 għal kull tunnellata ta’ pitravi prodotta sabiex jadattaw irwieħhom għall-kundizzjonijiet tas-suq ta’ wara r-riforma. Barra minn hekk, minħabba l-problemi partikulari li mistennija jinħolqu fl-Italja, għandha tinżamm id-dispożizzjoni dwar arranġamenti li jippermettu lil dawk li jkabbru l-pitravi jibbenefikaw direttament jew indirettament mill-għajnuna mogħtija mill-Istat. 132. Fil-Finlandja, it-tkabbir tal-pitravi huwa suġġett għal kundizzjonijiet ġeografiċi u klimatiċi partikulari li jaffettwaw lis-settur b’mod negattiv, lil hinn mill-effetti ġenerali tar-riforma taz-zokkor. Għalhekk, dak l-Istat Membru għandu jitħalla, fuq bażi permanenti, jagħti ammont adegwat ta’ għajnuna mill-Istat lil dawk li jkabbru l-pitravi fih. 133. Ir-regoli speċifiċi dwar l-għajnuna li tat il-Ġermanja fil-qafas tal-Monopolju tal-Alkoħol tal-Ġermanja kellhom jiskadu fil-31 ta’ Diċembru 2010. Il-volumi mibjugħin mill-Monopolju naqsu mill-2003 ’l hawn u d-distilleriji u l-irziezet żgħar u ta’ daqs medju tagħhom li jfornu l-materja prima għamlu sforzi biex iħejju rwieħhom għad-dħul tagħhom fis-suq ħieles. Madankollu, minħabba li hemm bżonn ta’ aktar żmien biex jiġi ffaċilitat dan l-adattament, hemm bżonn ta’ estensjoni għat-tneħħija gradwali tal-Monopolju u għall-għajnuna għal dawn il-benfiċjarji sal-31 ta’ Diċembru 2013. Xi distilleriji żgħar b’rata fissa, xi utenti tad-distilleriji, u xi distilleriji ta’ kooperattivi tal-frott li jikkontribwixxu, billi jużaw materja prima lokali, b’mod partikulari sabiex jitħarsu l-pajsaġġi tradizzjonali u l-bijodiversità, għandhom ikomplu jibbenefikaw mill-għajnuna mogħtija mill-Monopolju sal-31 ta’ Diċembru 2017, f’liema data l-Monopolju għandu jitneħħa. Għal dak il-għan, il-Ġermanja għandha tippreżenta pjan annwali għat-tneħħija gradwali sa mill-2013 ’il quddiem. 134. Jekk Stat Membru jkun jixtieq jappoġġa, fit-territorju tiegħu, miżuri li jippromwovu l-konsum tal-ħalib u tal-prodotti tal-ħalib fl-Unjoni, għandu jkun hemm dispożizzjoni għall-possibbiltà li t-tali miżuri jiġu ffinanzjati permezz ta’ imposta promozzjonali fuq il-produtturi tal-ħalib fil-livell nazzjonali. 135. [Fin-nuqqas ta’ leġiżlazzjoni tal-UE dwar il-kuntratti formali bil-miktub, l-Istati Membri jistgħu, fi ħdan is-sistemi tal-liġi tal-kuntratti tagħhom stess, jagħmlu l-użu tat-tali kuntratti obbligatorju, dejjem jekk huma u jagħmlu hekk, titħares il-liġi tal-UE u jitħarsu b’mod partikulari t-tħaddim tajjeb tas-suq intern u tal-organizzazzjoni komuni tas-suq. Minħabba d-diversità tas-sitwazzjonijiet madwar l-UE f’dan il-kuntest, fl-interess tas-sussidjarjetà, deċiżjoni bħal din għandha titħalla f’idejn l-Istati Membri. Madankollu, sabiex ikunu żgurati standards minimi xierqa għat-tali kuntratti u t-tħaddim tajjeb tas-suq intern u tal-organizzazzjoni komuni tas-suq, għandhom jiġu stabbiliti ċerti kundizzjonijiet bażiċi għall-użu tat-tali kuntratti fil-livell tal-UE. Minħabba li ċerti kooperattivi fis-settur tal-ħalib jista’ jkollhom regoli b’dan l-effett fl-istatut tagħhom, fl-interess tas-sempliċità dawn għandhom ikunu eżentati minn rekwiżit għall-kuntratti. Sabiex ikun żgurat li kwalunkwe sistema bħal din tkun effettiva f’każijiet fejn intermedjarji jiġbru l-ħalib mingħand il-bdiewa sabiex iwassluh għand il-proċessuri, din għandha tapplika bl-istess mod fit-tali każijiet.] 136. Hemm bżonn ta’ informazzjoni adegwata dwar il-qagħda attwali tas-suq tal-ħops fi ħdan l-Unjoni u dwar il-prospetti għall-iżvilupp tiegħu. Għalhekk għandu jkun hemm dispożizzjoni għar-reġistrazzjoni tal-kuntratti kollha tal-provvista fir-rigward tal-ħops prodott fl-Unjoni. 137. Sabiex ikun hemm ġestjoni aħjar tal-potenzjal tal-vitikultura, l-Istati Membri għandhom jikkomunikaw inventarju tal-potenzjal ta’ produzzjoni tagħhom lill-Kummissjoni, bbażat fuq ir-reġistru tad-dwieli. Sabiex l-Istati Membri jitħeġġu jikkomunikaw l-inventarju, l-appoġġ għar-ristrutturar u għall-konverżjoni huwa limitat għal dawk l-Istati Membri li jkunu kkomunikaw l-inventarju. Sabiex tkun disponibbli l-informazzjoni neċessarja biex isiru l-għażliet politiċi u amministrattivi rilevanti, il-produtturi tal-għeneb għall-produzzjoni tal-inbid, il-produtturi tal-most u dawk tal-inbid għandhom jippreżentaw dikjarazzjonijiet dwar il-ħsad. L-Istati Membri għandhom ikunu kapaċi jeħtieġu lin-negozjanti tal-għeneb għall-produzzjoni tal-inbid jiddikjaraw, ta’ kull sena, l-kwantitajiet ikkummerċjalizzati mill-aħħar ħsad. Il-produtturi tal-most u tal-inbid u n-negozjanti, apparti l-bejjiegħa bl-imnut, għandhom jiddikjaraw il-ħażniet tagħhom tal-most u tal-inbid. 138. Sabiex jiġi pprovdut livell sodisfaċenti ta’ traċċabbiltà tal-prodotti kkonċernati, b’mod partikulari fl-interess tal-ħarsien tal-konsumaturi, għandu jkun hemm dispożizzjoni biex il-prodotti kollha tas-settur tal-inbid koperti minn dan ir-Regolament ikollhom dokument ta’ akkumpanjament meta jiċċirkolaw fi ħdan l-Unjoni. 139. F’ċerti kundizzjonijiet u għal ċerti prodotti, huwa xieraq li jkun hemm dispożizzjoni dwar il-miżuri li għandhom jittieħdu f’każijiet fejn ikun qed iseħħ tfixkil jew fejn x’aktarx li se jseħħ tfixkil minħabba bidliet sinifikanti fil-prezzijiet tas-suq intern jew fir-rigward ta’ kwotazzjonijiet jew prezzijiet fis-suq dinji. 140. L-awtoritajiet tal-Istati Membri għandhom ikunu responsabbli biex jiżguraw il-konformità ma’ dan ir-Regolament, u għandhom isiru arranġamenti biex il-Kummissjoni tkun tista’ twettaq monitoraġġ u tiżgura t-tali konformità, b’mod partikulari fis-settur tal-inbid. 141. Jeħtieġ li jiġi stabbilit qafas ta’ miżuri speċifiċi għall-etanol ta’ oriġini agrikola sabiex tkun tista’ tinġabar dejta ekonomika u tiġi analizzata informazzjoni statistika għall-għanijiet tal-monitoraġġ tas-suq. Safejn is-suq tal-etanol ta’ oriġini agrikola jkun marbut mas-suq tal-etanol b’mod ġenerali, jeħtieġ li jkun hemm ukoll informazzjoni disponibbli dwar is-suq tal-etanol ta’ oriġini mhux agrikola. 142. L-infiq imġarrab mill-Istati Membri minħabba l-obbligi li ġejjin mill-applikazzjoni ta’ dan ir-Regolament għandu jiġi ffinanzjat mill-Unjoni skont ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-Politika Agrikola Komuni[16]. 143. Sabiex jiżdiedu l-mezzi finanzjarji disponibbli skont ir-Regolament (KE) Nru 1698/2005 għas-settur tal-inbid, għandu jiġi stabbilit trasferiment gradwali ta’ fondi lill-baġit skont dak ir-Regolament, li matulu l-ammonti rilevanti jkunu kbar biżżejjed. 144. Il-Kummissjoni għandha tkun awtorizzata tadotta l-miżuri meħtieġa sabiex issolvi problemi prattiċi speċifiċi f’każ ta’ emerġenza. 145. Billi s-swieq komuni tal-prodotti agrikoli qegħdin jiżviluppaw il-ħin kollu, l-Istati Membri u l-Kummissjoni għandhom iżommu lil xulxin infurmati dwar l-iżviluppi rilevanti u għandhom jadottaw il-mezzi ta’ notifika tal-iżviluppi rilevanti u l-mezzi ta’ notifika tal-informazzjoni rilevanti. 146. Sabiex jiġi evitat l-abbuż ta’ kwalunkwe wieħed mill-vantaġġi pprovduti f’dan ir-Regolament, it-tali vantaġġi m’għandhomx jingħataw jew għandhom jiġu rtirati, skont il-każ, f’każijiet fejn jinstab li l-kundizzjonijiet għall-kisba ta’ kwalunkwe wieħed minn dawk il-vantaġġi jkunu nħolqu artifiċjalment, b’mod li jmur kontra l-għanijiet ta’ dan ir-Regolament. 147. Biex tkun żgurata l-konformità mal-obbligi stabbiliti f’dan ir-Regolament, hemm bżonn ta’ kontrolli u tal-applikazzjoni ta’ miżuri amministrattivi u ta’ penali amministrattivi fil-każ ta’ nuqqas ta’ konformità, u ta’ regoli marbutin mal-ħlas u mar-rilaxx tal-garanziji biex tkun żgurata l-ġestjoni b’saħħitha tal-ġestjoni ta’ suq komuni uniku skont il-PAK. Dawk id-dispożizzjonijiet għandhom jinkludu l-irkupru ta’ ħlasijiet mhux dovuti u l-obbligi ta’ rrappurtar tal-Istati Membri li ġejjin mill-applikazzjoni ta’ dan ir-Regolament. 148. Skont ir-Regolament (KE) Nru 1234/2007, diversi miżuri ta’ ġestjoni tas-swieq settorjali sejrin jiskadu fl-2012. Wara li jitħassar ir-Regolament (KE) Nru 1234/2007, id-dispożizzjonijiet rilevanti għandhom jibqgħu japplikaw sakemm jintemmu l-iskemi kkonċernati. 149. Sabiex tkun żgurata ċ-ċertezza legali dwar l-applikazzjoni tar-regoli dwar il-kummerċjalizzazzjoni, il-Kummissjoni għandha tistabbilixxi d-data li fiha ċerti dispożizzjonijiet tar-Regolament (KE) Nru 1234/2007 ma jibqgħux japplikaw għas-settur ikkonċernat. 150. Sabiex tkun żgurata tranżizzjoni bla problemi mill-arranġamenti li dwarhom hemm dispożizzjoni fir-Regolament (KE) Nru 1234/2007 f’dak li għandu x’jaqsam mas-setturi tal-frott u l-ħaxix u d-dispożizzjonijiet ta’ dan ir-Regolament, il-Kummissjoni għandu jkollha s-setgħa tadotta miżuri tranżizzjonali. 151. Dan ir-Regolament għandu japplika mid-dħul fis-seħħ tiegħu. Madankollu, id-dispożizzjoni li toħloq l-istandard ġenerali ta’ kummerċjalizzazzjoni għandha tapplika biss minn [sena wara d-dħul fis-seħħ tar-Regolament]. 152. [F’dak li għandu x’jaqsam mar-relazzjonijiet kuntrattwali u mal-organizzazzjonijiet tal-produtturi u mal-organizzazzjonijiet li jiġbru fihom diversi fergħat tas-settur fis-setturi tal-ħalib u tal-prodotti tal-ħalib, il-miżuri stabbiliti f’dan ir-Regolament huma ġġustifikati fiċ-ċirkustanzi ekonomiċi attwali tas-suq tal-ħalib u l-istruttura tal-katina tal-provvista. Għalhekk huma għandhom jiġu applikati għal perjodu taż-żmien li jkun twil biżżejjed (kemm qabel u kif ukoll wara li jitneħħew il-kwoti tal-ħalib) sabiex jitħallew ikollhom effett sħiħ. Madankollu, minħabba n-natura tagħhom ta’ effett fuq perjodu twil taż-żmien, huma għandhom xorta waħda jkunu miżuri temporanji fin-natura tagħhom, u għandhom ikunu suġġetti għal analiżi sabiex wieħed jara kif ikunu ħadmu u jekk għandhomx ikomplu japplikaw. Dan għandu jiġi ttrattat fir-rapporti tal-Kummissjoni dwar l-iżvilupp tas-suq tal-ħalib li għandhom jitressqu sat-30 ta’ Ġunju 2014 u sal-31 ta’ Diċembru 2018 u li għandhom ikopru b’mod partikulari l-inċentivi potenzjali sabiex il-bdiewa jitħeġġu jidħlu fi ftehimiet ta’ produzzjoni konġunta,] ADOTTAW DAN IR-REGOLAMENT: WERREJ MEMORANDUM TA’ SPJEGAZZJONI 2 1. KUNTEST TAL-PROPOSTA 2 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT 5 3. L-ELEMENTI LEGALI TAL-PROPOSTA 5 4. IMPLIKAZZJONIJIET BAĠITARJI 6 5. TAGĦRIF ADDIZZJONALI 6 REGOLAMENT TAL-PARLAMENT EWROPEW U TAL-KUNSILL li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament dwar l-OKS unika) 7 PARTI I DISPOŻIZZJONIJIET TAL-BIDU 40 PARTI II IS-SUQ INTERN 43 TITOLU I INTERVENT FIS-SUQ 43 KAPITOLU I L-intervent pubbliku u l-ħżin privat 43 Taqsima I Dispożizzjonijiet tal-bidu dwar l-intervent pubbliku u l-ħżin privat 43 Taqsima II L-intervent pubbliku 45 Sottotaqsima I Dispożizzjonijiet ġenerali 45 Sottotaqsima II Ftuħ tax-xiri 46 Sottotaqsima III Prezzijiet ta’ intervent 47 Sottotaqsima IV Disponiment minn intervent 49 [Sottotaqsima V Distribuzzjoni lill-persuni l-aktar fil-bżonn fl-Unjoni 50 Taqsima III Ħżin privat 54 Sottotaqsima I Għajnuna obbligatorja 54 Sottotaqsima II Għajnuna mhux obbligatorja 54 Taqsima IV Dispożizzjonijiet komuni dwar l-intervent pubbliku u l-ħżin privat 57 Sottotaqsima I Dispożizzjonijiet ġenerali 57 Sottotaqsima II Dispożizzjonijiet speċifiċi dwar il-klassifikazzjoni tal-karkassi 62 KAPITOLU II Miżuri speċjali ta’ intervent 65 Taqsima I Miżuri eċċezzjonali ta’ appoġġ għas-suq 65 Taqsima II Miżuri fis-setturi taċ-ċereali u tar-ross 66 Taqsima III Miżuri fis-settur taz-zokkor 67 Taqsima IV Aġġustament tal-provvista 71 KAPITOLU III Sistemi ta’ limitazzjoni tal-produzzjoni 72 Taqsima I Dispożizzjonijiet ġenerali 72 Taqsima II Zokkor 72 Sottotaqsima I Allokazzjoni u ġestjoni tal-kwoti 72 Sottotaqsima II Qbiż tal-kwota 74 Taqsima III Ħalib 77 Sottotaqsima I Dispożizzjonijiet ġenerali 77 Sottotaqsima II Allokazzjoni u ġestjoni tal-kwoti 78 Sottotaqsima III Qbiż tal-kwota 84 Taqsima IV Regoli proċedurali għall-kwoti taz-zokkor u tal-ħalib 88 Sottotaqsima I Regoli proċedurali għall-kwoti taz-zokkor 88 Sottotaqsima II Regoli proċedurali għall-kwoti tal-ħalib 89 Taqsima V Potenzjal tal-produzzjoni fis-settur tal-inbid 91 Sottotaqsima I Tħawwil illegali 91 Sottotaqsima II Reġim tranżizzjonali tad-dritt għat-tħawwil 94 Sottotaqsima III Regoli dwar il-kummerċjalizzazjoni li għandhom l-għan li jtejbu u jistabbilizzaw it-tħaddim tas-suq komuni tal-inbejjed 99 KAPITOLU IV Skemi tal-għajnuna 100 Taqsima I Rifużjoni tal-produzzjoni fis-settur taz-zokkor 100 Taqsima II Għajnuna fis-settur tal-ħalib u l-prodotti tal-ħalib 101 Sottotaqsima I Għajnuna għal użu speċjali 101 Sottotaqsima II Kundizzjonijiet għall-produzzjoni tal-ġobon 103 Sottotaqsima III Għajnuna għall-provvista ta’ prodotti tal-ħalib lill-istudenti 104 Taqsima IV Għajnuna fis-settur tal-ħops 105 Taqsima V Għajnuna fis-settur taż-żejt taż-żebbuġa u taż-żebbuġ tal-mejda 106 Taqsima VI Għajnuna fis-settur tal-frott u l-ħaxix 109 Sottotaqsima I Gruppi ta’ produtturi 109 Sottotaqsima II Fondi operattivi u programmi operattivi 111 Sottotaqsima III Skema tal-frott fl-iskejjel 118 Taqsima VII Programmi ta’ appoġġ fis-settur tal-inbid 121 Sottotaqsima I Dispożizzjonijiet tal-bidu 121 Sottotaqsima II Tressiq tal-programmi ta’ appoġġ u kontenut tagħhom 122 Sottotaqsima III Miżuri speċifiċi ta’ appoġġ 125 Sottotaqsima IV Dispożizzjonijiet proċedurali 130 Taqsima VIII Dispożizzjonijiet speċjali għas-settur tal-apikultura 132 Taqsima IX Għajnuna fis-settur tad-dud tal-ħarir 134 TITOLU II REGOLI DWAR IL-KUMMERĊJALIZZAZZJONI U L-ORGANIZZAZZJONIJIET TAL-PRODUTTURI 136 [KAPITOLU I Regoli dwar il-kummerċjalizzazzjoni 136 Taqsima I L-istandards tal-kummerċjalizzazzjoni 136 Sottotaqsima I Dispożizzjonijiet tal-bidu 136 Sottotaqsima II L-istandard ġenerali tal-kummerċjalizzazzjoni 136 Sottotaqsima III L-istandards tal-kummerċjalizzazzjoni skont is-setturi jew il-prodotti 137 Sottotaqsima IV L-istandards tal-kummerċjalizzazzjoni marbutin mal-importazzjoni u mal-esportazzjoni 144 Sottotaqsima V Dispożizzjonijiet komuni 145 Taqsima II Id-denominazzjonijiet tal-oriġini, l-indikazzjonijiet ġeografiċi u t-termini tradizzjonali fis-settur tal-inbid 146 Sottotaqsima I Dispożizzjonijiet tal-bidu 146 Sottotaqsima II Id-denominazzjonijiet tal-oriġini u l-indikazzjonijiet ġeografiċi 146 Sottotaqsima III It-termini tradizzjonali 160 Taqsima III It-tikkettar u l-preżentazzjoni fis-settur tal-inbid 162 KAPITOLU II Organizzazzjonijiet tal-produtturi, gruppi tal-produtturi, organizzazzjonijiet li jiġbru fihom diversi fergħat tas-settur u organizzazzjonijiet tal-operaturi 166 Taqsima I Prinċipji ġenerali 167 Taqsima II Regoli dwar l-organizzazzjonijiet tal-produtturi, l-organizzazzjonijiet li jiġbru fihom diversi fergħat tas-settur u l-gruppi tal-produtturi fis-settur tal-frott u l-ħaxix 172 Sottotaqsima I Regoli ta’ assoċjazzjoni u r-rikonoxximent tal-organizzazzjonijiet tal-produtturi 172 Sottotaqsima II Assoċjazzjoni ta’ organizzazzjonijiet tal-produtturi u ta’ gruppi tal-produtturi 174 Sottotaqsima III Estensjoni tar-regoli għall-produtturi ta’ żona ekonomika 176 Sottotaqsima IV Organizzazzjonijiet li jiġbru fihom diversi fergħat tas-settur fis-settur tal-frott u l-ħaxix 178 Taqsima III Regoli dwar l-organizzazzjonijiet tal-produtturi u l-organizzazzjonijiet li jiġbru fihom diversi fergħat tas-settur fis-settur tal-inbid 182 Taqsima IV Regoli dwar l-organizzazzjonijiet li jiġbru fihom diversi fergħat tas-settur fis-settur tat-tabakk 183 [Taqsima V 184 L-organizzazzjonijiet tal-produtturi fis-settur tal-ħalib u l-prodotti tal-ħalib 184 Taqsima VI Regoli proċedurali 186 PARTI III KUMMERĊ MA’ PAJJIŻI TERZI 188 KAPITOLU I Dispożizzjonijiet ġenerali 188 KAPITOLU II Importazzjonijiet 189 Taqsima I Liċenzji tal-importazzjoni 189 Taqsima II Dazji u imposti tal-importazzjoni 192 Taqsima III Ġestjoni tal-kwota tal-importazzjoni 197 Taqsima IV Dispożizzjonijiet speċjali għal ċerti prodotti 200 Sottotaqsima I Dispożizzjonijiet speċjali għall-importazzjonijiet f’dak li għandu x’jaqsam mas-setturi taċ-ċereali u tar-ross 200 Sottotaqsima II Arranġamenti tal-importazzjoni għaz-zokkor 201 Sottotaqsima III Dispożizzjonijiet speċjali għall-importazzjoni tal-qanneb 202 Sottotaqsima IV Dispożizzjonijiet speċjali għall-importazzjoni tal-ħops 203 Taqsima V Miżuri ta’ salvagwardja u pproċessar attiv 204 KAPITOLU III Esportazzjonijiet 206 Taqsima I Liċenzji tal-esportazzjoni 206 Taqsima II Rifużjonijiet tal-esportazzjoni 208 Taqsima III Ġestjoni tal-kwota tal-esportazzjoni fis-settur tal-ħalib u l-prodotti tal-ħalib 214 Taqsima IV Trattament speċjali għall-importazzjoni minn pajjiżi terzi 215 Taqsima V Dispożizzjonijiet speċjali għall-pjanti ħajjin 215 Taqsima VI Ipproċessar passiv 216 PARTI IV REGOLI TAL-KOMPETIZZJONI 217 KAPITOLU I Regoli li japplikaw għall-impriżi 217 KAPITOLU II Regoli dwar l-għajnuna mill-Istat 223 PARTI V DISPOŻIZZJONIJIET SPEĊIFIĊI GĦAL DIVERSI SETTURI JEW GĦAL SETTURI INDIVIDWALI 227 KAPITOLU I Dispożizzjonijiet speċifiċi għal diversi setturi 227 Taqsima I Tfixkil tas-swieq 227 Taqsima II Rappurtar 228 KAPITOLU II DISPOŻIZZJONIJIET SPEĊIFIĊI GĦAL SETTURI INDIVIDWALI 229 Taqsima I Ħops 229 Taqsima II Inbid 230 Taqsima III Ħalib u prodotti tal-ħalib 233 Taqsima IV Etanol 235 PARTI VI DISPOŻIZZJONIJIET ĠENERALI 237 PARTI VII DELEGA TAS-SETGĦA, DISPOŻIZZJONIJIET TA’ IMPLIMENTAZZJONI, REGOLI TRANŻIZZJONALI U FINALI 242 KAPITOLU I Delega tas-setgħa u dispożizzjonijiet ta’ implimentazzjoni 242 KAPITOLU II Dispożizzjonijiet tranżizzjonali u finali 244 ANNESS I LISTA TA’ PRODOTTI MSEMMIJA FL-ARTIKOLU 1(1) Parti I: Ċereali 247 Parti II: Ross 250 Parti III: Zokkor 251 Parti IV: Għalf imnixxef 251 Parti V: Żrieragħ 252 Parti VI: Ħops 254 Parti VII: Żejt taż-żebbuġa u żebbuġ tal-mejda 254 Parti VIII: Kittien u qanneb imkabbrin għall-fibra 254 Parti IX: Frott u ħaxix 255 Parti X: Prodotti tal-frott u l-ħaxix ipproċessati 255 Parti XI: Banana 259 Parti XII: Inbid 259 Parti XIII: Siġar ħajjin u pjanti oħrajn, basal, għeruq u affarijiet simili, fjuri maqtugħin u weraq ornamentali 260 Parti XIV: Tabakk mhux maħdum 260 Parti XV: Ċanga u vitella 260 Parti XVI: Ħalib u prodotti tal-ħalib 261 Parti XVII: Laħam tal-majjal 261 Parti XVIII: Laħam tan-nagħaġ u laħam tal-mogħoż 262 Parti XIX: Bajd 262 Parti XX: Laħam tat-tjur 263 Parti XXI: Prodotti oħrajn 263 ANNESS II LISTA TA’ PRODOTTI LI GĦALIHOM ĠEW STABBILITI MIŻURI SPE